Chatbot Kecerdasan Buatan Bantu Pelajar Antarabangsa Kuasai Bahasa Melayu

Berdasarkan Laporan Statistik Pendidikan Tinggi 2020: Kementerian Pengajian Tinggi, pelajar antarabangsa yang menyambung pelajaran di Malaysia berjumlah 131 300 orang. Peningkatan jumlah kemasukan pelajar antarabangsa di institusi pengajian di Malaysia telah menjadi asas utama bagi penawaran Kursus bahasa Melayu kepada pelajar antarabangsa, khususnya di institusi pengajian tinggi (IPT).

Berpandukan Akta Pendidikan 1996 dan Akta Institusi Pendidikan Tinggi Swasta 1996, semua pelajar antarabangsa yang menuntut di Malaysia wajib mengambil Kursus Bahasa Melayu di IPT masing-masing. Bagi memastikan keseragaman dalam penawaran Kursus Bahasa Melayu di IPT, Agensi Kelayakan Malaysia menggariskan beberapa hasil pembelajaran dan sukatan pelajaran komprehensif untuk pelajar yang mengambil Kursus Bahasa Melayu, terutamanya pelajar antarabangsa.

Penawaran Kursus Bahasa Melayu kepada pelajar antarabangsa memberikan cabaran yang hebat kepada pihak IPT dan pengajar Kursus Bahasa Melayu. Hal ini untuk membolehkan pelajar antarabangsa dapat mengikuti Kursus Bahasa Melayu dan menguasai kemahiran asas bahasa Melayu dengan baiknya.

Satu daripada cabaran utama yang dihadapi oleh pihak IPT dan pengajar Kursus Bahasa Melayu ialah pelaksanaan sesi pengajaran dan pembelajaran yang menarik dan menyeronokkan untuk memastikan pelajar antarabangsa kekal bermotivasi ketika mempelajari bahasa Melayu. Motivasi pelajar antarabangsa dalam pembelajaran bahasa Melayu sering berubah-ubah dan banyak pelajar yang mempunyai tahap motivasi yang rendah disebabkan oleh pelbagai faktor.

Menurut Siti Saniah dalam makalah “Kekangan Pelajar Asing dalam Menggunakan Kemahiran Bertutur Bahasa Melayu”, peruntukan tempoh masa belajar yang singkat mengurangkan tahap motivasi pelajar antarabangsa. Tempoh masa yang tidak mencukupi ini menyebabkan pelajar tidak mampu menguasai bahasa Melayu dengan baiknya.

Bagi Nurul Shahida Jamil dalam makalah “Kebimbangan Pelajar Antarabangsa dalam Mempelajari Bahasa Melayu”, kebimbangan melampau turut mempengaruhi motivasi pelajar. Kebimbangan melampau ini meliputi kurangnya keyakinan diri, takut gagal, gementar dan rasa rendah diri untuk bercakap di hadapan kelas.

Juwairah Osman dan Mardian Shah Omar dalam makalah “Aplikasi Teknologi dan Motivasi dalam Kemahiran Berbahasa Melayu untuk Penutur Asing” pula menyatakan bahawa penggunaan teknologi ialah suatu kaedah yang mampu menarik minat pelajar antarabangsa untuk mempelajari bahasa Melayu dan mengekalkan motivasi pelajar.

Yang terkini, antara aplikasi teknologi pembelajaran yang dapat digunakan untuk memperkukuh pembelajaran bahasa Melayu sebagai bahasa asing dalam bentuk yang menyeronokkan termasuklah chatbot kecerdasan buatan.

Dalam makalah “Applying AI Chatbot for Teaching a Foreign Language: An Empirical Research”, Nghi dan rakan-rakan mendapati bahawa penggunaan chatbot kecerdasan buatan bukan sahaja dapat meningkatkan motivasi pelajar dalam pembelajaran bahasa asing, malah dapat membantu pelajar memahami aspek tatabahasa dalam suasana pembelajaran yang santai dan menyeronokkan.

Pembelajaran bahasa asing berasaskan chatbot kecerdasan buatan juga dapat memberikan pengalaman pembelajaran baharu kepada pelajar. Tugasan percakapan yang disediakan dalam chatbot kecerdasan buatan juga mampu meningkatkan prestasi kemahiran bertutur pelajar. Kajian Nghi dan rakan-rakan ini juga mendapati bahawa chatbot kecerdasan buatan dapat membantu pelajar mempelajari bahasa asing pada bila-bila masa dan di mana-mana sahaja.

Istilah chatbot merujuk program komputer yang menyediakan perkhidmatan melalui dialog. Pada peringkat awal, chatbot menggunakan mekanisme padanan kata kunci atau mekanisme pemprosesan bahasa semula jadi. Seiring dengan kemajuan teknologi komputer dan pengecaman pertuturan, teknologi antara muka interaktif suara (voice interactive interfaces) mula muncul. Oleh sebab itu, Chatbot telah mula digunakan sebagai ejen perbualan.

Hwang dan Chang dalam makalah “A Review of Opportunities and Challenges of Chatbots in Education” mendapati bahawa penggunaan chatbot dalam dunia pendidikan mula berkembang pesat dan digunakan dalam pembelajaran formal dan tidak formal. Dengan adanya kemajuan teknologi kecerdasan buatan, mesin pembelajaran dan teknologi bahasa semula jadi digunakan untuk membangunkan chatbot pendidikan. Menerusi penggunaan kecerdasan buatan, chatbot akan menjadi pembantu pengajar yang pintar pada masa hadapan.

Perkembangan ini akan menggalakkan guru untuk menggunakan chatbot pendidikan berasaskan kecerdasan buatan dalam aktiviti pembelajaran yang terbukti mampu meningkatkan kemahiran berkomunikasi secara berpasangan dan menambah baik kecekapan belajar.  Hal ini berlaku disebabkan oleh pelajar yang mempunyai peluang untuk belajar dalam suasana yang menyeronokkan melalui interaksi waktu nyata.

Dengan kemunculan dan perkembangan chatbot kecerdasan buatan yang semakin rancak dalam dunia pendidikan di seluruh dunia, pengajaran bahasa Melayu kepada pelajar antarabangsa di IPT Malaysia akan bertambah menarik dan berkesan. Penggunaan chatbot kecerderasan buatan yang fleksibel dan mudah dicapai ini akan meningkatkan motivasi pelajar antarabangsa untuk mempelajari bahasa Melayu.

Pada masa yang sama, chatbot kecerdasan buatan dapat membantu pihak IPT dan pengajar Kursus Bahasa Melayu untuk melaksanakan pembelajaran bahasa Melayu secara tidak segerak (asynchronous) dengan lebih sistematik dan berkesan.

Sehubungan dengan itu, Fryer dan rakan-rakan dalam makalah “Bots for Language Learning Now: Current and Future Directions” menyarankan agar pereka chatbot kecerdasan buatan bekerjasama dengan penyelidik dalam bidang pendidikan. Kerjasama ini bertujuan untuk menghasilkan chatbot kecerdasan buatan bagi pembelajaran bahasa asing yang berkualiti dengan mengintegrasikan pelbagai isi kandungan, strategi pembelajaran dan reka bentuk yang bersesuaian.

Secara tidak langsung, pembangunan dan penggunaan chatbot kecerdasan buatan untuk pembelajaran bahasa Melayu sebagai bahasa asing dapat memenuhi aspirasi Dasar e-Pembelajaran Negara 2.0, iaitu menghayati pembelajaran sepanjang hayat dan pembelajaran secara dalam talian tahap global. Selain itu, penggunaan chatbot kecerdasan buatan ini juga dapat mempercepat inovasi dan penerimagunaan Revolusi Perindustrian Keempat seperti yang dihendaki oleh Kerajaan Malaysia melalui Dasar Revolusi Perindustrian Keempat Negara.

Muhammad Zuhair Zainal ialah Pensyarah Kanan Pendidikan Bahasa Melayu di Pusat Pengajian Ilmu Pendidikan, Universiti Sains Malaysia.


Memahami Sastera Popular

Untuk mendapatkan maklumat terkini, ikuti kami melalui Telegram

Che Abdullah Che Ya mengupas sastera popular daripada buku kajian Sastera Popular: Antara Komersialisme dengan Intelektualisme.

Isu sastera popular bukan isu baharu dalam arena kesusasteraan negara. Isu ini sering kali dibicarakan oleh pengkaji kesusasteraan, baik tentang konsep mahupun permasalahan lain, seperti moral dan pendidikan. Tulisan-tulisan itu biasanya memberikan tanggapan yang agak negatif terhadap sastera popular, seperti bersifat komersial dan mementingkan keuntungan.

Kurangnya kajian dan penulisan tentang sastera popular menyebabkan definisi dan konsep sastera popular terus diperkatakan. Menyedari situasi ini, Dewan Bahasa dan Pustaka (DBP) mengambil langkah menganjurkan bengkel khusus bagi membincangkan sastera popular, baik dari sudut konsep mahupun pemikiran dan nilai sastera. Untuk tujuan itu, DBP telah menganjurkan dua bengkel, iaitu Bengkel Kajian Novel Popular di Malaysia pada tahun 2006 dan Bengkel Konsep Sastera Popular Malaysia pada tahun 2009. Kedua-dua bengkel tersebut cuba untuk merungkaikan isu yang berkaitan dengan pendefinisian dan juga untuk menentukan garis pemisah antara konsep, genre dan isu sastera popular dengan sastera serius atau sastera tulen (Misran Rokimin, 2020:xi).

Kertas kerja yang dibentangkan oleh sarjana tempatan dalam kedua-dua bengkel tersebut telah diterbitkan pada tahun 2020, dengan tajuk Sastera Popular: Antara Komersialisme dengan Intelektualisme. Buku ini dibahagikan dalam dua bahagian. Bahagian I mengandungi sembilan kajian tentang konsep sastera popular dan Bahagian II pula memuatkan 15 kajian teks novel popular yang dihasilkan oleh penulis negara. Perbincangan-perbincangan yang dilontarkan oleh penulis banyak memberikan manfaat, khususnya dalam menentukan definisi dan konsep sastera popular.

Terdapat karya serius yang memiliki ciri popular dan terdapat juga karya popular yang memiliki ciri serius, seperti terdapat unsur ilmu dan pendidikan.

Bahagian I mengandungi sembilan buah kertas kerja yang membincangkan tentang konsep sastera popular dari perspektif Barat dan Malaysia. Konsep sastera popular secara langsung dibincangkan oleh Hashim Ismail melalui kajian beliau, “Benarkah Kegagalan Artistik adalah Kejayaan Popular?”, Saleeh Rahamad melalui tulisan beliau, “Sastera Popular dan Potensinya dalam Pengajian Akademik”, Mohd. Hanafi Ibrahim, “ Sastera Popular dalam Jalur Kesusasteraan Melayu”, dan Mohamad Mokhtar Hassan, “Sastera Popular: Satu Kajian Perbandingan”. Hashim Ismail telah melihat hubungan sastera popular dengan budaya popular dalam memahami konsep dan definisi budaya popular. Hashim banyak membincangkan pendapat sarjana luar negara, khususnya dari Afrika dan Amerika tentang konsep budaya dan sastera popular, seperti Gilert Seldes, M.Thomas Inge dan lain-lain. Dalam memahami kosep sastera popular ini, beliau telah mengemukakan tulisan Reddy (1974) yang mengariskan konsep sastera popular India, iaitu:

Hashim turut menampilkan beberapa kajian lain, seperti Emmanuel Obiechina (1973) di Afrika. Dalam kajiannya, Obiechina menyatakan sebarang bentuk sastera yang berhubung dengan rakyat hendaklah mempunyai tiga elemen penting, iaitu mesti mudah dari segi bahasa dan teknik, mesti bersifat umum, dan harganya mesti murah. Hashim menegaskan bahawa pada tahun-tahun 1970-an, budaya popular, seni tinggi dan sastera popular mendapat perhatian ahli akdemik di Afrika, Amerika dan England.

Muhammad Saleeh Rahamad melalui kertas kerja beliau, “Sastera Popular dan Potensinya dalam Pengajian Akademik” menegaskan, dalam membincangkan konsep dan definisi sastera popular, pengkaji memperlihatkan kesukaran untuk memberikan definisi yang tepat kerana terdapat pertindihan ciri antara sastera popular dengan sastera serius. Dalam hal ini, terdapat karya serius yang memiliki ciri popular dan terdapat juga karya popular yang memiliki ciri serius, seperti terdapat unsur ilmu dan pendidikan.

Dalam menentukan konsep dan definisi ini, kebanyakan pengkaji menggariskan beberapa hal yang diambil kira dalam menentukan definisi sastera popular, iaitu karya tersebut dianggap popular sekiranya dibaca oleh ramai pembaca. Tujuan pembacaan adalah sebagai hiburan kerana karya ini bersifat hiburan. Mohamad Mokhtar Hassan mengariskan empat perkara yang diambil kira dalam menentukan konsep dan definisi sastera popular, iaitu:

Untuk memahami konsep sastera popular ini, pengkaji turut melihatnya dari pelbagai aspek. Kamariah Kamaruddin telah melihat konsep sastera popular melalui tema yang dikemukakan oleh pengarang. Kamariah melalui kertas kerja beliau, “Tema dalam Novel-novel Popular: Analisis terhadap Novel-novel Pilihan Norhayati Ibrahim” menjelaskan bahawa tema cinta menjadi tema utama dalam novel popular Malaysia. Selain tema cinta, tema-tema lain termasuklah tema perjuangan wanita, khususnya dalam alaf baharu ini dan tema kehidupan warga kota.

Melihat konsep dari sudut tema turut dilakukan oleh Misran Rokimin melalui tulisannya, “Aspek Kepengarangan Dua Penulis Muda: Novel Popular dan Novel Serius”. Dalam penulisan beliau, Misran telah membandingkan karya popular yang dihasilkan oleh Ahadiat Akashah dengan karya serius yang dihasilkan oleh Faisal Tehrani. Walau bagaimanapun, Misran membandingkan kedua-dua karya ini bukan sahaja dari aspek tema tetapi turut melihat dari aspek plot dan gaya bahasa. Kajian beliau memperlihatkan wujud perbezaan anatara dua genre ini di mana karya popular lebih banyak membawa kisah kehidupan harian, manakala karya serius membawa isu yang lebih besar.

Teks ini juga dapat memperbetul tanggapan negatif terhadap sastera popular, kerana sebalik kelemahannya, karya sastera popular turut berbicara tentang moral, pendidikan dan pegangan agama.

Perbandingan antara novel popular dengan novel serius secara langsung dikemukakan oleh Talib Samat melalui kajiannya, “Perandingan Novel Popular dengan Novel Serius”. Kajian perbandingan Talib agak menyeluruh dari aspek kepengarangan, tema dan persoalan, struktur novel, strategi naratif. Kajian turut menyentuh tentang bentuk novel, penerbit, jumlah cetakan, dan strategi pemasaran. Bagi beliau, kedua-dua genre ini, baik serius mahupun popular berguna dalam perjuangan memanusiiakan jiwa manusia di saat manusia semakin hilang sifat-sifat kemanusiaan. Berbeza daripada pengkaji lain, Talib melihat kepentingan sastera popular yang seirang dengan kepentingan karya serius. Mohammad Fadzeli Jaafar pula melalui kertas kerja beliau, “Karya Serius vs Karya Popular: Analisis Aspek Gaya Bahasa”. Beliau melihat secara perbandingan antara karya serius dengan karya popular dari aspek bahasa, seperti leksikal, gramatikal, kiasan, konteks, dan perpaduan. Mohammad Fadzeli telah memperlihatkan perbezaan yang ketara antara karya popular dengan karya serius dari semua aspek.

Sebagai rumusan pada perbincangan konsep sastera popular di Malaysia oleh tokoh-tokoh di atas, dapat disenaraikan tujuh ciri tentang novel popular tempatan. Pertama, novel popular haruslah digemari ramai. Meskipun ada pertikaian juga sama ada konteks popular itu mendapat sambutan atau ditentukan oleh ciri-ciri lain, seperti tema dan persoalan, gaya bahasa dan sebagainya. Kedua. novel popular bersifat komersial. Penghasilannya bermotifkan keuntungan. Justeru, novel popular akan melihat pembaca sebagai pembeli. Penerbitannya akan cenderung mengikut kehendak pembaca. Ketiga, penghasilan novel popular akan dikawal oleh persekitaran. Penulis akan menghasilkan karya berdasarkan kehendak pembaca, bukan apa yang ingin mereka perkatakan. Keempat, novel popular akan mewujudkan dunia persedo, iaitu dunia yang penuh dengan kepura-puraan. Yang digambarkan ialah kehidupan mewah yang indah-indah. Kelima, dunia pembaca dikecilkan. Novel popular akan mengecilkan dunia pembaca kerana ceritanya berkisarkan hal yang sama dan plot cerita berada dalam putaran yang sama. Keenam, novel popular juga terpisah daripada ikatan tradisi. Banyak karya popular melanggar norma dan kepercayaan yang dipegang oleh masyarakat selama ini. Hal ini terjadi kerana pengarang sekadar memenuhi kepuasan dan selera pembaca. Terakhir, novel popular akan membawa pembaca ke sebuah dunia yang tersendiri yang penuh dengan imaginasi dan fantasi yang bebas daripada realiti.

Buku Sastera Popular: Antara Komersialisme dengan Intelektualisme menjanjikan pengetahuan dan pemahaman yang hampir lengkap tentang sastera popular. Hal ini akan banyak membantu khalayak sastera kerana kurangnya buku-buku yang membicarakan sastera popular dalam persada kritikan tempatan. Teks ini juga dapat memperbetul tanggapan negatif terhadap sastera popular, kerana sebalik kelemahannya, karya sastera popular turut berbicara tentang moral, pendidikan dan pegangan agama, baik secara langsung mahupun tidak langsung.

Namun begitu, DBP dan penerbitan lain juga harus memastikan penerbitan karya tidak terlalu jauh dengan waktu penulisan agar bahan yang ditulis tidak terasa ketinggalan. Dalam isu sastera popular misalnya, sekarang ada isu yang lebih besar seperti karya-karya yang diterbitkan oleh Fixi dan penerbit-penerbit persendirian. Memandangkan kajian yang dilakukan dalam teks ini telah melebihi 10 tahun, adalah menjadi harapan DBP atau pihak-pihak lain meneruskan penerbitan kajian mengenai sastera popular kerana hakikatnya, karya sastera popular turut memainkan peranan besar dalam jalur perkembangan sastera tanah air.

Che Abdullah Che Ya merupakan pensyarah kanan Pusat Kajian Bahasa, Kesusasteraan dan Kebudayaan Melayu, Fakulti Sains Sosial dan Kemanusiaan, Universiti Kebangsaan Malaysia.


DBP-GAPENA Terus Kerjasama

Untuk mendapatkan maklumat terkini, ikuti kami melalui Telegram

Kuala Lumpur – Seramai 14 orang penulis diumumkan sebagai pemenang Sayembara Penulisan Puisi 50 Tahun GAPENA dalam majlis ringkas bersempena dengan Mesyuarat Agung Tahunan ke-50 persatuan penulis nasional itu hari ini.

Daripada jumlah itu, empat orang penulis diumumkan sebagai pemenang hadiah utama, iaitu Shapiai Muhammad Ramly, Mohd Rosli Nik Mat atau Rosli K. Matari, Solihin Osman, dan Md. Yusof Ali atau Ria Asmira.

Sebagai pemenang hadiah utama, mereka menerima wang tunai RM1000 setiap seorang dan sijil penghargaan yang disampaikan oleh Timbalan Ketua Pengarah (Dasar) Dewan Bahasa dan Pustaka (DBP), YBhg. Tuan Haji Md. Johari Hasan.

Sayembara itu diadakan bersempena dengan ulang tahun ke-50 GAPENA dan semua karya pemenang dibukukan dalam Antologi Pemenang Sayembara Puisi 50 Tahun GAPENA, Kalau Kau Hawa Berikan Aku Cinta.

Sementara itu, YBhg. Tuan Haji Md. Johari dalam ucapan perasmian berkata, DBP dan GAPENA mempunyai hubungan yang erat, malah DBP sentiasa bersama dalam kegiatan GAPENA, sama ada dalam skala besar atau kecil.

“DBP ditubuhkan pada 22 Jun 1956 hasil inisiatif para pejuang bahasa dan sastera. Jadi sudah sewajarnya DBP mendukung gerakan golongan penulis yang bergabung dengan GAPENA,” katanya.

Tegas YBhg. Tuan Haji Md. Johari, GAPENA sebagai badan bukan kerajaan yang tidak mendapat bantuan dana daripada mana-mana pihak perlu dihargai. Apatah lagi dalam keadaan penularan COVID-19 yang belum berakhir, GAPENA tetap gigih mengadakan aktiviti secara bersemuka dengan pematuhan pada prosedur operasi standard (SOP)  yang ketat.

“Bagi pihak DBP, saya mengalu-alukan sebarang cadangan untuk bekerjasama dalam acara GAPENA pada masa akan datang.

“Saya dimaklumkan bahawa GAPENA sedang merancang untuk meneruskan acara tradisinya seperti Hari Puisi Nasional, Sayembara Deklamasi Puisi Kemerdekaan dan lain-lain.

“Sebarang cadangan perlu dikemukakan lebih awal supaya memudahkan kami membantu secara terancang,“ katanya.

Selain pemenang utama, turut dipilih ialah 10 penerima hadiah pemenang, iaitu Adam Bakhtiar Buck Lee Abdullah, Dr. Aminudin Mansor atau Ami Masra, Hasnah Yusoff, Ja’afar Haji Hamdan, dan Muhammad Fawwaz Mohd Fitri.

Turut diumumkan sebagai pemenang ialah Ramlan Abdul Wahab, Rohana Karno, Ross Nina Ahmad, Shazmee Rizal [email protected], dan Zalina Ahmad.


Penglipur Lara dalam Era Digitalisasi

Johor Bahru – Yayasan Warisan Johor amat giat menjalankan aktiviti berunsur sejarah, seni dan budaya dalam usaha memelihara dan memperjuangkan warisan Johor. Antara aktiviti terbaharu yang dijalankan ialah Bicara Sastera Lisan Negeri Johor: Warisan Bangsa Merentas Zaman yang telah berlangsung pada 21 November jam 10.00 pagi secara dalam talian melalui laman Facebooknya.

Tiga panel dijemput untuk membicarakan sastera lisan dari pelbagai aspek. Mereka ialah Profesor Madya Dr. Roslina Abu Bakar, Pensyarah Jabatan Bahasa Melayu Fakulti Bahasa Moden dan Komunikasi, Universiti Putra Malaysia, Dr. Madiawati [email protected], Ketua Jabatan Kesusasteraan Melayu Akademi Pengajian Melayu, Universiti Malaya, dan Dr. Rohaya Md. Ali, Pensyarah Kanan Unit Bahasa, Sastera dan Budaya Melayu, Pusat Pengajian Bahasa, Universiti Utara Malaysia. Bual bicara ini dikendalikan oleh Dr. Zubir Idris, pensyarah kanan Universiti Kebangsaan Malaysia.

Menurut Dr. Roslina selaku panel pertama, apabila menyebut sastera lisan, hal itu terkait rapat dengan fungsi “penglipur lara”. Tonggak utama yang menghidupkan sastera lisan ialah penglipur lara. Sesuai dengan maksud ‘penglipur’, iaitu menghiburkan dan ‘lara’ pula bermaksud duka atau kesedihan di hati. Justeru, peranan penglipur lara ialah menghiburkan masyarakat yang berduka lara dengan bahasa yang indah berpandukan sumber-sumber alam yang segar. Lazimnya juga, dalam menyampaikan cerita-cerita sastera lisan, seseorang penglipur lara akan menitipkan pantun semasa bercerita. Oleh hal yang demikian, seni berceritanya akan terlihat segar, menarik minat dan menjadi tumpuan masyarakat pada zaman tersebut.

Kekuatan dan kelebihan sastera lisan sangat banyak membentuk individu hidup secara berkumpulan, mendengar adat, budaya, maklumat, pengajaran, dan juga memperoleh ilmu kawalan sosial. Nyanyian rakyat, aktiviti berbalas pantun dan hidangan cerita-cerita rakyat seperti “Sang Kancil”, “Jula Juli Bintang Tujuh” dan sebagainya, ialah sumber asas yang membentuk jati diri, nilai kesopanan dan seni bergaul dalam diri anak-anak kecil dan anak-anak muda pada ketika itu. Justeru, penglipur lara memainkan peranan yang sangat penting dalam masyarakat, khususnya masyarakat dahulu kala.

Manakala Dr. Madiawati Mamat pula melihat telah berlakunya perubahan tradisi lisan kepada bentuk digitalisasi pada sastera rakyat era kini. Perubahan yang melintasi satu jangka masa tertentu ini dipersembahkan dalam pelbagai bentuk, yang dapat dinikmati oleh generasi muda masa kini. Meskipun penyampaian “sastera lisan”nya bukan lagi disampaikan oleh penglipur lara, namun matlamatnya sampai dalam bentuk yang berbeza.

“Lagu Rakyat misalnya, mempunyai fungsi yang merangkumi kehidupan manusia. Seperti lagu Buai Laju-laju, ia sesuai dengan usia dan berfungsi sebagai hiburan kepada bayi yang sering didodoikan semasa dalam buaian,” ujar Dr. Madiawati.

Antara lain termasuk lagu Anak Itik Tok Wi, Can Ma Li Can, Injit-injit Semut dan pelbagai lagi. Lagu-lagu tersebut dipopularkan dengan pelbagai tema, rentak baharu dalam pelbagai wadah penyampaian, namun tidak sampai mengubah teks asal. Hal ini secara tidak langsung dilihat membentuk sosialisasi masyarakat yang sesuai dengan zamannya.

Terkini, siri animasi popular Didi and Friends mengambil inisiatif memperkenalkan lagu-lagu rakyat melalui slot-slot yang ditayangkan di saluran Astro. Sambutannya bukan sahaja dalam kalangan kanak-kanak bahkan memancing minat orang dewasa juga. Siri animasi Upin dan Ipin dan Pada Zaman Dahulu yang menampilkan koleksi cerita Sang Kancil dipersembahkan dengan gaya animasi yang lebih segar. Meskipun tidak terlihat fungsi penglipur lara secara tradisional, namun peranan  watak penyampai seperti “Tok Aki” dalam cerita Pada Zaman Dahulu telah mengambil peranan penglipur lara itu. Dewan Bahasa dan Pustaka (DBP) juga turut mengambil peranan penting menghidupkan sastera lisan pada era digital melalui cerita animasi Unggas. Kesemua usaha ini tidak wajar dikesampingkan, tambahan pula ia diusahakan oleh anak-anak tempatan.

Dr. Rohaya Md. Ali pula menambah, “Kita kenal sastera rakyat Inggeris melalui adaptasi sejak lama dahulu. Itulah usaha orang-orang Barat memupuk nilai tradisi budaya warisan bangsa mereka kepada masyarakatnya. Di Malaysia, sastera rakyat secara lisan berlaku perubahan apabila disalin dengan tulisan Jawi. Kemudian, dirumikan dalam bentuk buku atau teks dan kini, didigitalkan. Adaptasi digital laris di pasaran.”

Antara filem hasil karya adaptasi ialah Magika (2010), sebuah filem muzikal fantasi. Filem itu mengadun kisah dongeng, mitos dan lagenda, membawa khalayak penonton memasuki imbauan zaman silam. Meskipun berlaku pengubahsuaian, namun filem tersebut tidak menghilangkan nilai daripada teks asal.

Pada akhir bual bicara, ketiga-tiga panel menyimpulkan bahawa penglipur lara tidak dapat diwariskan dalam era kini kerana masyarakat sudah kepupusan tukang cerita, yang kebanyakannya merupakan warga tua yang telah uzur. Hal ini lebih sukar apabila bahan-bahan yang disimpan oleh sesebuah keluarga yang mewarisi kisah-kisah lipur lara daripada datuk dan nenek moyang mereka telah rosak, sama ada dalam bentuk pita rakaman atau salinan bertulis.

Justeru, usaha yang dilakukan oleh pengamal industri kreatif perlu disokong. Jika berlaku tokok tambah atau ubah suai teks dan cerita dalam bentuk baharu, hal itu bergantung pada pertimbangan pengamal industri kreatif. Seperti kisah “Si Tanggang”, meskipun sarat pengajaran namun dari segi psikologi kanak-kanak, cerita ini tidak sesuai dengan minda mereka, apatah lagi untuk menontonnya. Barangkali pengamal industri kreatif ada cara tertentu untuk mengubahnya dalam era baharu kini.


Hang Tuah Adiwira Bangsa

Untuk mendapatkan maklumat terkini, ikuti kami melalui Telegram

George Town – Bicara tentang Hang Tuah menjadi salah satu topik yang dibincangkan dalam George Town Literary Festival pada 27 November, Sabtu jam 2.00 hingga 3.00 petang. Antara tetamu undangannya ialah YB Steven Sim, Ahli Parlimen Bukit Mertajam yang menulis buku Hang Tuah Adiwira Bangsa (SIRD, 2021), sebuah buku esei kajian  dan perbincangan tentang watak besar sastera ini sebanyak 139 halaman. Di samping itu, turut diundang Sasterawan Negara ke-6 Profesor Emeritus Dr. Muhammad Haji Salleh. Program tersebut dikendalikan oleh Raihani Mohd. Saaid.

“Hang Tuah berasal dari Riau dan keturunan Orang Laut. Kita patut berbangga dengan Hikayat Hang Tuah kerana sastera bahasa Melayu adalah antara sastera terbesar di dunia. Tiada karya yang membawa watak dari satu negeri ke satu negeri melainkan kisah Hang Tuah. Bererti, Hang Tuah mengembara dengan mengembangkan namanya,” ujar Muhammad Haji Salleh ketika ditanya siapa Hang Tuah.

Kata beliau lagi, “Hang Tuah menguasai pelbagai jenis bahasa dan pengetahuannya berlapis-lapis. Tiada di dunia ini karya sehebat kisah Hang Tuah.”

Steven pula menjelaskan idea awal keinginan menulis buku tentang Hang Tuah telah timbul sejak lama dahulu melalui pembacaannya dalam naskhah besar Hikayat Hang Tuah. “Saya melihat Hang Tuah sebagai ikon perdamaian sosial. Gambaran yang terdapat dalam Hikayat Hang Tuah dengan dunia realiti tidak sama. Hang Tuah bukanlah seorang yang meletakkan kesetiaan membuta tuli kepada rajanya,” ujar beliau.

“Hikayat Hang Tuah ialah karya historiografi Melayu. Ia tentang kisah orang biasa. Bukan kisah orang yang dilahirkan terus menjadi hebat tetapi Hang Tuah membesar dengan pengalamannya, menjadi orang yang hebat. Hang Tuah juga rakyat biasa yang bangkit daripada kesusahan, menyayangi rakyat dan juga bangsanya. Hikayat Hang Tuah ialah satu pesanan buat kita. Ia bukanlah sebuah biografi suci. Ada kritikan terhadap penguasa yang sesuai dijadikan pengajaran. Mana-mana rakyat atau bangsa yang sanggup bangkit harus kita contohi,” jelas beliau.

Menurut Steven juga, ramai bangsa yang menuntut Hang Tuah. Hatta orang Cina juga menuntut Hang Tuah dan pernah menyatakan bahawa Hang Tuah itu asal namanya ialah ‘Hang Tu-A’. Namun demikian, inilah gambaran betapa Hang Tuah diterima dan disukai oleh semua bangsa dan kaum. Hal ini adalah kerana, Hang Tuah bukanlah hidup dalam korpus Melayu semata-mata. Sebaliknya, Hang Tuah tidak taasub pada ketulenan bangsa. Bahkan sanggup mendakapi budaya lain dan tidak bersikap menghakimi.

“Hang Tuah tidak hilang Melayunya dalam mempelajari budaya asing,” tegas beliau mengakhiri bicara.

Manakala Muhammad Haji Salleh berpendapat ketika ditanya mengapa Sultan Melaka menitahkan Hang Tuah dihukum bunuh tanpa usul periksa, “Sultan tidak terbuka dan tidak dapat menangkap budi pekerti Hang Tuah hingga akhirnya menitahkan beliau dihukum bunuh. Demikian menunjukkan kuasa teratas tidak juga betul dan tidak semestinya adil. Tambahan pula, dalam ruang lingkup masyarakat kita suka mengada-adakan cerita dan yang tiada dibuat-buat pula. Apabila menghayati Hikayat Hang Tuah, kita dapat melihat hukuman terhadap Hang Tuah itu adalah satu kesalahan yang besar telah berlaku kepada orang yang baik.”

Bual bicara ini boleh ditonton di laman rasmi Facebook George Town Literary Festival.

Beli buku Hang Tuah Adiwira Bangsa dan Hikayat Hang Tuah.

GTLF 2021: Dari Cermin Tilik ke Mikro-Cosmos


Sasterawan Negara kepada Generasi Sastera Baharu

Kuala Lumpur – Sebuah acara mengumpulkan Sasterawan Negara di Panggung Bandaraya, Kuala Lumpur semalam (28 November 2021, Ahad) dianjurkan oleh Dewan Bahasa dan Pustaka bersama CENDANA dan Dewan Bandaraya Kuala Lumpur, di bawah sebuah program kolektif kebudayaan dan kesenian, KLWKND produksi Joe Sidek Productions.

Menempatkan empat Sasterawan Negara yang kini masih bergiat aktif dalam ranah persuratan tempatan, iaitu Prof. Emeritus Dr. Muhammad Haji Salleh, Dato’ Dr. Mohd Anwar Ridhwan, Datuk Dr. Zurinah Hassan, dan Datuk Dr. Siti Zainon Ismail di bawah satu bumbung dan di atas sebuah pentas, mereka diajak untuk berkongsi pengalaman dan citra kepengarangan mereka.

Seiring dengan nama Memperkenalkan Sasterawan Negara, acara ini dianjurkan sebagai sebuah peluang buat generasi peminat dan penggiat sastera baharu agar dapat mengenali jiwa kepengarangan dan bersua muka dengan para Sasterawan Negara.

Lebih-lebih lagi pada era pandemik kini, peluang untuk menemui mereka adalah terbatas, malah sudah menghampiri dua tahun acara-acara fizikal telah ditangguhkan, termasuklah acara kesusasteraan.

“Program ini adalah untuk kita lebih mengenali akan jiwa dan misteri kepengarangan para Sasterawan Negara, yang bagi saya merupakan aset dan khazanah negara kita yang sangat berharga,” ujar Saifullizan Yahaya sebagai pengemudi bicara itu, semalam.

Prof. Muhammad Haji Salleh, berkongsi pengalaman menuntut ilmunya yang memaksa beliau melangkah kelana ke negara-negara luar.

“Sewktu saya menjadi seorang pelajar di negara luar, saya juga turut merakamkan pengalaman hidup di sana, proses demokrasi, proses demonstrasi, malah manusia yang lalu lintas di hadapan saya pun turut dijadikan modal catatan,” jelas Prof. Muhammad.

Jelas beliau, pengalaman sebegini walaupun jauh dari bumi Malaysia, memupuk lagi semangat kecintaan beliau kepada bahasa dan budaya Malaysia.

Datuk Dr. Siti Zainon Ismail juga turut berkongsi pengalaman yang mendorong beliau untuk bergiat dalam ranah sastera.

“Saya mula menulis sebagai satu perkhidmatan buat orang-orang yang rapat dengan saya, sebagai salah satu luahan terima kasih dan bakti,” ujar beliau.

Beliau juga turut memberikan kredit buat kota yang beliau diami, Kuala Lumpur. Katanya, persekitaran Kuala Lumpur memainkan peranan penting yang mendorong beliau mula membelek buku-buku dan karya sastera.

“Ayah saya sering membawa pulang buku yang dibeli di kedai-kedai buku. Saya juga belajar di Kuala Lumpur, dan ayah saya akan mengheret saya ke kedai-kedai buku yang banyak di sini.”

Pada masa yang sama, Dr. Siti Zainon juga rapat dengan bidang seni lukis, dan masih bergiat dalam aktiviti kesenian itu. Perjalanan beliau dalam dunia penulisan dan sastera berjalan seiring dengan langkah seni lukis beliau. “Puisi mengalir dengan seni lukis,” ujar beliau.

Datuk Dr. Zurinah Hassan turut meluahkan cerita bagaimana beliau mula terpupuk sebagai karyawan “kampung” tapi berfikiran “moden”. Karya-karyanya yang mengangkat peranan dan perasaan wanita dalam dunia moden menjadi tunjang utama, malah karyanya membangkitkan perjuangan hak wanita dalam zaman dan arus yang beliau duduki.

“Saya tidak duduk di bandar, membesar di kampung, dan kehidupan saya yang tidak ada apa dari kecil telah mendorong saya untuk menulis dengan cara yang tersendiri.”

Manakala Dato’ Dr. Anwar Ridhwan pula sempat berceloteh akan keperibadian beliau pada awal usia, apabila pengalaman menulisnya bermula daripada sesi kuliah di menara gading.

Sebagai seorang pengarang, beliau sewaktu muda banyak membaca karya-karya eksperimental, dan karyanya ketika itu juga secara tidak langsung bersifat sedemikian. Pemilihan diksi dalam sesebuah karya sastera ialah modus utamanya ketika berkarya kerana baginya, kekuatan bahasa merupakan kekuatan utama yang paling penting dalam seseorang pengarang.

Diselangi persembahan lunak dan merdu gurindam serta nazam oleh Noor Amaliana Noor Kamaruzzaman, para Sasterawan Negara juga sempat membuat persembahan masing-masing, dimulakan dengan Dato’ Anwar Ridhwan membacakan fragmen daripada karya beliau, Penyeberang Sempadan, kemudian Datuk Dr. Zurinah Hassan membacakan puisi beliau yang bertema Kuala Lumpur, “Hujan di Kuala Lumpur” dan “Senja di Kuala Lumpur”. Seterusnya, Sasterawan Negara Siti Zainon Ismail mendeklamasikan puisi “Seorang Tua Selepas Hujan”, dan Noor Amaliana membacakan teks autobiografi karangan Prof. Muhammad Haji Salleh.

Para Sasterawan Negara juga menyuarakan harapan mereka terhadap ranah sastera negara. Prof. Muhammad menegaskan kepentingan untuk membuka ruang buat sastera luar. Beliau menengahkan juga bahawa potensi sastera Melayu, akarnya lebih besar daripada sastera-sastera negara lain.

“Untuk masa hadapan, kita harus buka pintu kepada bandar (sastera dan negara) luar, tidak boleh duduk di kampung lagi,” ujar Muhammad Haji Salleh.

Datuk Siti Zainon pula menyeru buat pihak-pihak berkaitan untuk mengantarabangsakan bahasa Melayu, juga mengukuhkan lagi premis bahasa dan sastera tempatan.

Begitu juga Datuk Dr. Zurinah Hassan, beliau menyeru agar kemajuan diri dan citra sastera negara harus dibangkitkan seiring dengan zaman. Harapan ini juga diangkat oleh Dato’ Anwar Ridhwan yang berhadapan dengan generasi muda, maka beliau menanamkan harapan dan cita-cita untuk penggiat sastera supaya dapat bergabung tenaga dan membentuk penggunaan sastera dalam era teknologi dan digital.

Selain itu, Sasterawan Negara Anwar Ridhwan sempat menegaskan agar sistem pendidikan Malaysia dapat mengukuhkan dan menambah baik lagi peranan dan pembabitan bidang kesusasteraan, kerana masyarakat sesebuah negara dibentuk melalui pendidikan awal.


Takat Kebebasan Penulis Menggarap Cerpen

Untuk mendapatkan maklumat terkini, ikuti kami melalui Telegram

Cerpen era pascamerdeka melahirkan karya yang pelbagai bentuk dan gaya, yang cuba mengubah warna kesusasteraan Melayu kontemporari. Dalam George Town Literary Festival 2021 (GTLF21), sebuah bual bicara yang dikongsi oleh Hafizah Iszahanid, Ruhaini Matdarin, Azrin Fauzi, dan Sheera Ghafar dikongsikan kepada pelayar internet melalui audio siar di Spotify rasmi GTLF21 dengan tajuknya, “Cerpen: Alam Nyata dan Tak Nyata”.

GTLF berlangsung pada 25 –28 November dengan program-program yang mengangkat wacana sastera dan budaya dalam bahasa Melayu dan bahasa Inggeris. Ekoran pandemik, penganjur mengadakan program secara hibrid, sebahagiannya secara dalam talian seperti audio siar, video siar dan sebahagian lagi secara fizikal di lokasi rasminya, George Town, Pulau Pinang.

Dalam perbualan mengenai cerpen itu, Hafizah iszahanid sebagai pengelola menyalurkan platform buat para panel membicarakan idea dan pendapat mereka perihal cerpen. Khususnya, dalam perbahasan mengenai kebebasan mengarang cerpen yang diangkat oleh para bicarawan.

Bicarawan pertama, Ruhaini Matdarin menyatakan bahawa cerpenis tidak harus terikat dengan apa-apa konsep, kerana keterikatan itu akan menghalang kreativiti. Peribadinya, Ruhaini berasa penting buat cerpenis untuk bebas bermain dengan ruang waktu, ruang penceritaan dan memanipulasi subjek dalam karya mereka.

“Cerpen mempunyai radius bercerita yang terhad. Jika dibataskan gaya pengarang, ia akan mengehadkan peluang untuk meneroka.

“Isu yang diambil dan diangkat oleh cerpenis ialah isu nyata, dan dengan kerja-kerja interpretasi ke dalam bentuk teks yang berbeza, ia mempunyai pelbagai bentuk dan gaya untuk digarap,“ ujar beliau.

Ruhaini memilih untuk tidak mengehadkan kebebasan berekspresi dengan apa-apa konsep peribadi atau tahap pemikiran tetapi beliau berpegang pada prinsip “isunya tetap berpijak pada dunia nyata”.

Manakala buat Azrin Fauzi, selain masih menekankan peranan pengarang yang perlu “meneroka” dan bergerak “bebas”, beliau tidak lari daripada menemui konsep dan suara kepengarangan yang tersendiri.

Percaya dengan dunia cerpen yang kaya dengan tawaran genre, gaya, rentak dan bahasa, Azrin sebagai cerpenis cenderung untuk meletakkan suara imej dan visual dalam penulisan cerpennya.

“Kerana saya sendiri seorang yang visual,” tambah Azrin.

Apa-apa yang pengarang tawarkan melalui cerpen, juga tidak terhad interpretasinya, kerana pengarang seperti Azrin tidak dapat mengagak apakah reaksi pembaca.

“Pembaca yang datang dari pelbagai latar belakang, maka penerimaan mereka terhadap karya penulis juga rencam.” Justeru, kebebasan dalam berkarya juga mendorong kebebasan dalam membaca.

Begitu juga buat cerpenis Sheera Ghafar. Beliau lebih “keras” memilih untuk tidak mengikatkan dirinya pada mana-mana tetapan penulisan, mahupun kriteria pembaca itu sendiri.

“Secara peribadinya, saya tidak memikirkan apa yang pembaca mahu. Tumpuan penulisan saya adalah pada rasa, pendapat dan idea yang mahu diluahkan.”

Walaupun begitu, Sheera masih memandang kepentingan buat pembaca untuk mengambil isu-isu sosial yang sememangnya ditunjangkan dalam karya-karya beliau.

Antara kenyataan yang kuat bergema dalam dunia penulisan kreatif ialah eskapisme dalam penulisan. Cerpen juga berkaitan dalam hal ini kerana sifat cerpen yang bebas dan fleksibel untuk menggarap idea melalui cereka.

Bagi Ruhaini, pada awal dan permulaan perjalanan penulisan, cerpen boleh bermula dengan perasaan ini, tetapi pembentukannya akan berubah. “Kecenderungannya akan berubah kepada sesuatu yang lebih serius, walaupun ya, ia klise, tetapi ia akan berubah untuk menulis ke arah hala yang lebih bermanfaat, rasa bertanggung jawab dan keinginan untuk berkarya dengan unsur evergreen,” jelas Ruhaini.

Cerpenis Azrin dan Sheera juga bersetuju akan nilai eskapisme dalam mengarang cerpen agak kontra dengan jiwa mereka. Azrin menganggap penulis memang akan lebih mapan kepengarangannya, segaris dengan penambahan usia.

“Cerpen bukanlah eskapisme, ia sebuah eksplorasi, penerokaan. Saya sendiri sebagai pengarang rasa ingin tahu apa hubungannya dengan pembaca, dan apa hubungannya dengan konteks masa hadapan terhadap teks-teks saya.

“Zaman pandemik merubah pandangan saya. Pemikiran ketika menulis kini cenderung untuk memikiran impak kepada pembaca,” jelas Azrin.

Begitu juga Sheera. Beliau menegaskan beliau tidak menulis cerpen kerana eskapisme. “Menulis cerpen bukan eskapisme, tapi luahan. Saya cuma mahu pendapat dan idea saya dikeluarkan.”

Dengar audio siar perbualan ini di sini.

GTLF 2021: Dari Cermin Tilik ke Mikro-Cosmos


Penerbitan Muara Rakam Hubungan Sastera Antarabangsa dan Malaysia

Untuk mendapatkan maklumat terkini, ikuti kami melalui Telegram

George Town – Pada tahun ini, festival sastera yang menyatukan sastera dunia di sebuah pulau kecil yang sarat budaya kembali lagi dengan tema Mikro-Cosmos. George Town Literary Festival (GTLF) yang ke-11 ini bermula dari 25–28 November 2021.

Pada 27 November yang lepas, majlis pelancaran buku antologi Muara: Confluence/Pertemuan telah berlangsung di Bangunan UAB dan disiarkan secara langsung menerusi Facebook George Town Literary Festival pada pukul 6.00 petang dengan menampilkan empat tokoh yang menjayakan Muara, iaitu Pauline Fan, Izzudin Ramly dan editor Hafiz Hamzah dan Badrul Hisham Ismail.

Istimewanya, kelahiran Muara merupakan tanda meraikan ulang tahun GTLF yang kesepuluh, hasil daripada usaha sama GTLF dan jurnal Svara bagi merakamkan segala rasa dan warna festival sastera antarabangsa ini. Naskhah dwibahasa Muara menghimpunkan esei, cerpen, puisi, ulasan buku, dan terjemahan karya penulis tanah air, serantau dan seluruh dunia dalam bahasa Melayu dan bahasa Inggeris.

Karya yang dimuatkan dalam antologi Muara turut merakamkan ceramah acara GTLF tahun lepas dan barisan penulisnya dipilih bagi menghasilkan koleksi karya yang menyatukan sastera yang rencam dan sentiasa dinamik. Menurut Hafiz Hamzah, beliau berpuas hati dengan kemantapan susunan karya bahasa Melayu penerbitan ini yang menyeimbangkan dan meraikan karya sastera bagi tatapan pembaca pelbagai latar belakang.

Pada akhir sesi pelancaran buku tersebut, puisi para penulis Muara, iaitu Masuma Tavakoli, Nikola Madžirov, Georg Trakl, dan Thira Mohamad dikongsikan kepada penonton dalam versi asal dan versi terjemahan oleh para penutur bahasa karya asli dan para penterjemah puisi-puisi tersebut.

Buku Muara: Confluence/Pertemuan boleh didapati menerusi Tintabudi bermula 1 Disember 2021.


Majlis Sumbangsih Kemala: Penghargaan Dunia Kepengarangan Kemala

Kuala Lumpur – Majlis Sumbangsih Kemala DBP-Penyair Wanita 70-an telah diadakan di Sudut Karyawan (Stor Teater) Wisma Dewan Bahasa dan Pustaka (DBP) pada 29 November 2021, pukul 2.00 petang sebagai menghargai jasa dan sumbangan Allahyarham Kemala. Majlis ini dianjurkan oleh Penyair Wanita 70-an dengan kerjasama DBP dan Surau al-Hukama’ DBP.

Tergetar suaramu di dalam azan,
Kini terserlah,
Bilal menggenggam Tauhid satu
“Tuhanku Esa, Tuhanku Satu.
Allah, tetap Allah!

Demikianlah petikan daripada puisi “Bilal ibni Rabah“ karya Kemala dalam kumpulan puisi ‘Ayn (DBP, 1983).

Kemala atau nama penuh Sasterawan Negara Dato’ Dr. Ahmad Khamal Abdullah, telah dijemput pulang bertemu pencipta pada 27 Oktober 2021. Berita duka pemergian Kemala dirasai oleh seluruh masyarakat, khususnya rakan-rakan akrab Allahyarham serta pencinta puisi sufi nya. Dunia penulisan Kemala amat dekat dengan alam dan Tuhan. Karya-karya Allahyarham Kemala sarat dengan amanat. Puisi-puisinya sangat puitis, dengan pemilihan kata serta metafora yang indah dan luar biasa. Dunia penulisan dan kepenyairan Kemala membawa masyarakat untuk sentiasa mengingati dan sentiasa berada dekat dengan Pencipta.

Program yang menghimpunkan penyair wanita 70-an seperti Sasterawan Negara Datuk Dr. Zurinah Hassan, Sasterawan Negara Datuk Dr. Siti Zainon Ismail, Prof. Dr. Asiah Sarji, dan Mahaya Mohd Yassin, dipenuhi dengan pelbagai pengisian seperti bacaan Surah Yasin pimpinan Ustazah Nurul Hidayah Kamaruddin, acara Setitis Kenangan: Bicara Jasa Kemala, Deklamasi Puisi dan wacana dengan tajuk “Apakah yang Bernama.” Turut hadir dalam majlis istimewa ini ialah Dr. Fazilah Husin dari Numera, Siti Raihani Md. Saaid, Dr. Rosmani Omar, serta Nor Aini Muhammad yang telah mendeklamsikan puisi karya Kemala.

Ucapan Perasmian disampaikan oleh Sasterawan Negara Datuk Dr. Siti Zainon Ismail. Puan Roziah Md. Yunus, Ketua Bahagian Pengembangan Bahasa Kebangsaan Pelbagai Kaum pula menyampaikan ucapan mewakili Pengarah Jabatan Pengembangan Bahasa dan Sastera DBP, diikuti dengan ucapan penutup oleh Sasterawan Negara Datuk Dr. Zurinah Hassan.

Program yang diadakan dengan tujuan untuk menghargai sumbangan Allahyarham Kemala dalam dunia penulisan ini turut membicarakan kecemerlangan dan menyingkap pemikiran Kemala dari kaca mata penyair 70-an yang rapat dengan Allahyarham.

Zurinah Hassan menyatakan, “Saya teringat kepada sajak ‘Pohon’ dan ‘Pelabuhan Putih’ karya Kemala. Saya melihat bagaimana unsur alam seperi pohon dan pelabuhan telah digunakan oleh Kemala dan sekumpulan penyair Melayu Islam untuk menunjukkan bagaimana pandangan daripada al-Quran telah meresapi jiwa penyair-penyair Melayu, itulah yang berbentuk pemikiran, termasukalah Kemala yang telah menulis sajak pohon dan pelabuhan putih.

“Dalam pohon, Kemala menyatakan bahawa manusia itu seperti pohon, tegak di padang dengan akar yang bersirat, datanglah burung-burung memakan buahnya, memberi manfaat pada alam dan sekelilingnya.”

Menurut Zurinah lagi, “Agama Islam menjadi teguh di Nusantara ini juga adalah melalui fungsi penulis, yang menggunakan karya atau hasil penulisan untuk mengukuhkan atau menguatkan iman, sama seperti karya-karya penulisan Kemala.”

Dalam majlis ini, Asiah Sarji mencadangkan agar diadakan satu wacana khas untuk merealisasikan pendekatan dakwah melalui karya. Zaiton Ajmain pula menambah agar “dihidupkan kembali” Pengucapan Puisi Dunia Kuala Lumpur (PPDKL), seperti yang dihasratkan oleh Allahyarham Kemala, kerana PPDKL menjadi jambatan antarabangsa kepada penulis dan penyair untuk bertukar-tukar pandangan dan idea.

Majlis Sumbangsih Kemala yang diadakan ini menjadi penghargaan, ingatan dan doa buat Allahyarham Kemala yang telah mengangkat puisi agama sebagai salah satu cara berdakwah kepada masyarakat. Majlis ini juga menjadi medan untuk berdiskusi tentang kepengarangan Kemala, selain menjadi “langkah awal” pada usaha kumpulan Penyair Wanita 70-an untuk menjejaki kembali rakan-rakan penulis wanita 70-an yang telah lama menyepi dalam dunia penulisan.


IR4.0 dan Cabarannya kepada Pengarang Sastera Islam

Untuk mendapatkan maklumat terkini, ikuti kami melalui Telegram

Kota Kinabalu – Perubahan sezaman dengan ketibaan Revolusi Perindustrian 4.0 (IR4.0) membawa pelbagai kesan baik dan buruk kepada manusia seluruhnya. Tanpa menidakkan kebaikannya, gelombang IR4.0 juga membawa bersama kesan atau kemungkinan negatif yang mampu menggugat iman dan keberadaan jiwa pengarang, dan dalam konteks ini sastera Islam.

Hal ini disebut oleh Profesor Kesusasteraan Bandingan, Universiti Sains Malaysia Datuk Seri Dr. Md. Salleh Yaapar menerusi ucaptamanya “Tasawur Islam dan Manhaj Rabbani dalam Sastera Melayu Islami” sempena Nadwah Sastera Islam Serantau yang disiarkan secara langsung di laman sosial, Facebook Dewan Bahasa dan Pustaka pagi semalam.

Md. Salleh berkata, kemaraan IR4.0 tidak boleh disekat kerana hal itu ialah sebahagian proses perubahan dalam masyarakat. Ia mula diperkatakan sejak tahun 2016 dengan hampir setiap inci kehidupan manusia akan mendapat tempiasnya.

“IR 4.0 ialah edisi terbaharu selepas tiga revolusi yang sudah kita jalani, iaitu pada tahun 1784, 1870 dan 1969.

“IR4.0 ini besar kemungkinan akan terus memperkasakan kecerdasan buatan dan akan merampas pekerjaan manusia,” katanya.

Tegas Md. Salleh, bidang sastera tidak terkecuali malah pada tahun 2016, Jepun sudah menghasilkan cyborg yang mampu menghasilkan novel. Naskhah itu yang berjudul The Day a Computer Writes a Novel hampir memenangi hadiah sastera di negara berkenaan.

Dalam konteks pengarang sastera Islami, Md. Salleh berkata, kemunculan cyborg yang menulis ini tidak menepati ciri-ciri pengarang yang seharusnya, yakni yang berpegang teguh pada ajaran Islam dan beriman kepada Allah.

“Hal ini kerana, karya Islami bukan dihasilkan hanya untuk berseronok atau meningkatkan keuntungan jualan sebaliknya ia adalah untuk mendekatkan penulis dan pembaca dengan ajaran-Nya.

“Cyborg tidak memiliki jiwa dan roh sekali gus tidak mampu mengungkapkan watak hamba dan khalifah Allah, apalagi memenuhi kehendak seni Islam yang murni,” katanya.

Tegas Md. Salleh, perkembangan IR4.0 juga mempelbagaikan bentuk komunikasi yang menyaksikan setiap manusia mampu berhubung antara satu sama lain, bukan sahaja melalui e-mel tetapi pelbagai aplikasi komunikasi yang lain. Hal ini membawa faedah kepada manusia tetapi dalam masa yang sama membawa kesan yang negatif.

Hal ini katanya boleh dilihat dengan kes keruntuhan akhlak dalam kalangan umat Melayu-Islam yang semakin meningkat, begitu juga dengan cubaan penyebaran agama lain kepada umat Islam.

“Tujuan sastera Islam adalah untuk membantu pengarang dan khalayak menjadi insan yang sempurna, iaitu menjadi manhaj rabbani yang diperlukan dalam kegiatan sastera.

“Manhaj Rabbani ini merujuk kepada jalan terang yang membolehkan manusia sentiasa meletakkan Allah SWT sebagai keutamaan dalam matlamat hidupnya dan segala amalannya,” katanya.

Terdahulu, Menteri Tugas-Tugas Khas Sabah, Datuk Mohd Ariffin Mohd Arif ketika merasmikan acara itu menyebutkan Islam tidak pernah menolak sastera secara mutlak, justeru setiap pengarang sastera Islam mempunyai akidah yang jelas.

Sastera Islam itu juga katanya meletakkan keutamaan kepada karya yang membawa kesan positif kepada manusia, malah kerja mencari ilmu itu merupakan fardu untuk setiap umat Islam.

“Cabang persuratan Islam patut lebih fokus kerana karyanya mengandungi ajaran Islam. Penulis perlu bertanggungjawab pada karyanya kerana soal agama bukanlah hal yang boleh dipermainkan,” katanya.


Kunjungan Hormat DBPWU ke Pejabat Exco Pendidikan Kedah

Untuk mendapatkan maklumat terkini, ikuti kami melalui Telegram

Alor Setar – Bertitik tolak daripada ucapan Yang Amat Berhormat Dato’ Seri Haji Muhammad Sanusi Md Nor, Menteri Besar Kedah ketika melancarkan buku Biografi Sasterawan Negara Shahnon Ahmad: Anak Nan Bertuah pada 13 November 2021, di Sik Inn, Sik, Menteri Besar menyarankan supaya Anugerah Sastera Negeri dapat diadakan di negeri Kedah bagi mengiktiraf penulis-penulis yang berbakat dan komited. Sehubungan itu, Pejabat Yang Berhormat Brig. Jen (B) Dato’ Haji Najmi Haji Ahmad, Ahli Majlis Mesyuarat Kerajaan merangkap Pengerusi Jawatankuasa Agama, Pendidikan dan Sumber Manusia bersetuju menerima kunjungan Dewan Bahasa dan Pustaka Wilayah Utara (DBPWU) yang diketuai oleh Pengarah DBPWU, Encik Rahimi Arifin pada 29 November 2021.

Menerusi pertemuan ini, DBPWU mencadangkan pihak Kerajaan Negeri supaya dapat mengadakan Hadiah Sastera Darul Aman (HASDA) bagi menyemarakkan lagi semangat dalam jiwa para penulis Kedah untuk terus berkarya, sekali gus mengangkat nama dan kemasyhuran negeri Kedah ke tempat yang sewajarnya. Bagi pihak Kerajaan Negeri, cadangan ini disambut baik dan akan dikemukakan dalam Majlis Mesyuarat Kerajaan Negeri (MMKN) Kedah dalam waktu terdekat ini.

Pengiktirafan kepada penulis dan karya adalah wajar kerana penulislah yang menyemai pemikiran dan arus fikir masyarakat melalui karya yang dihasilkan. Bahkan penulislah juga yang mampu memurnikan akal budi dan menyuburkan nurani masyarakat. Di tangan merekalah karya sastera menjadi semakin dikenali dan tersebar ke seluruh dunia. Mereka jugalah yang memberikan warna, corak dan pola terhadap pembinaan kesusasteraan kebangsaan.

Turut hadir bersama-sama dalam pertemuan ini, pegawai-pegawai DBPWU dan Penolong Pengarah Bahagian Perancang Ekonomi Negeri, Puan Hasniza Aarif serta Encik Mohd Hanif Mohamad Hadzir, Pegawai Khas Exco Agama, Pendidikan dan Sumber Manusia.


Pak Asraf Terus Dikenang sebagai Pelopor Pejuang Bahasa Tersohor

Kuala Lumpur – Bagi mengenang jasa dan sumbangan Pak Asraf terhadap perkembangan bahasa  dan persuratan Melayu, Majlis Bingkisan Pak Asraf: Pejuang Bahasa dalam Kenangan, telah berlangsung di Sanggar Tun Sri Lanang, Dewan Bahasa dan Pustaka (DBP), pada petang tadi.

Mohd. Asraf Haji Wahab atau lebih dikenali dengan panggilan mesra, Pak Asraf merupakan tokoh bahasa yang tidak asing lagi dalam bidang bahasa dan persuratan Melayu, khususnya dalam aspek tatabahasa. Beliau banyak menyumbang dalam pemerkasaan dan persuratan bahasa Melayu sejak tahun 1950-an hingga akhir hayatnya. Sumbangan beliau yang besar ini melayakkan dirinya diberi pengiktirafan dengan Anugerah Tokoh Pejuang Bahasa Sepanjang Masa oleh Persatuan Linguistik Malaysia dan Public Bank Berhad.

Dalam majlis penuh nostalgia itu, Sasterawan Negara Datuk Seri A. Samad Said turut sama menghargai usaha dan sumbangan Pak Asraf yang terus mekar hingga kini. Beliau yang juga penulis dalam Angkatan Sasterawan 50 (ASAS ’50) berharap agar majlis seumpama ini dapat diteruskan lagi pada masa akan datang bagi memperingati dan menghargai jasa pejuang bahasa terdahulu.

Walau bagaimanapun, beliau berasa bimbang terhadap kelestarian kesusasteraan bahasa Melayu yang semakin dilupakan oleh generasi baharu. Beliau meluah bicara, iaitu:

Hari ini kita bicara tentang apa erti kesusasteraan, dan saya kira kesusasteraan kita semakin merosot.

Beliau turut memetik kata-kata daripada Allahyarham Pak Asraf yang menitipkan pesanan untuk beliau meninggalkan khazanah sastera yang berharga dan khazanah tersebut haruslah ditambah baik oleh generasi pada masa akan datang.

Begitu juga dengan Pengerusi Ahli Lembaga Pengelola DBP, Prof. Datuk Seri Dr. Awang Sariyan yang turut berkongsi kisah Allahyarham Pak Asraf melalui satu daripada bab dalam buku yang bertajuk, Hasrat Tokoh Bahasa, Raja Tanpa Mahkota. Buku tersebut menjelaskan perihal Allahyarham Pak Asraf yang merupakan tokoh awal yang memulakan penyatuan bahasa Melayu yang diformalisasikan menerusi Majlis Bahasa Melayu Indonesia–Malaysia (MBIM) dan kemudian diperluas menjadi Majlis Bahasa Melayu Brunei Darussalam–Indonesia–Malaysia (MABBIM). Allahyarham juga banyak membuat rumusan sendiri dalam tatabahasa Melayu.

Prof. Datuk Seri Dr. Awang Sariyan turut menggunakan buku tersebut dalam pengajiannya di universiti.

Saya memanfaatkan koleksi tulisan beliau dengan tidak bergantung pada buku universiti kerana buku beliau sendiri jauh lebih lengkap.

Sementara itu, Pengarah Jabatan Pengembangan Bahasa dan Sastera, Haji Mohd. Salahuddin Dato’ Paduka Mohamed turut menambah bahawa tokoh bahasa itu bertanggungjawab untuk memantapkan tatabahasa, kosa kata dan istilah. Beliau merafakkan rasa syukur terhadap majlis yang berlangsung dan berharap agar majlis tersebut dapat membawa banyak manfaat kepada umum supaya pejuang bahasa terus dikenang dan dihargai akan segala pengorbanan mereka.

Mantan Ketua Pengarah DBP, Datuk Firdaus Abdullah yang berucap dalam majlis ini turut berkongsi pengalamannya. Menurut beliau, sebelum tertubuhnya PENA dan GAPENA, terdapat sebuah persatuan, iaitu Kumpulan Budi Utama (Kubu) yang ditubuhkan oleh Allahyarham Pak Asraf.

Beliau turut mengakui bahawa Allahyarham seorang yang berbudi pekerti mulia dan  isterinya amat baik, peramah dan mesra orangnya. Beliau berkongsi pengalaman menariknya tentang Pak Asraf, iaitu:

Abang Asraf turut memberikan kepercayaannya kepada saya untuk menterjemahkan sebuah buku sebagai satu kesempatan sehingga saya dapat menterjemahkan sebuah buku yang berjudul, Pending Permata.

Buku terjemahan Pending Permata (Red Wind yang ditulis oleh Shamus Frazer) merupakan karya kreatif berkisarkan kisah penyiasatan yang diterjemahkan oleh beliau pada tahun 1961 ketika beliau belajar di tingkatan empat. Menurutnya, atas kepercayaan yang diberikan oleh Pak Asraf juga beliau membuat kerja terjemahan dua buah cerpen daripada buku Koleksi Antologi Cerpen Jepun (Shoji) dan sebuah lagi buku karya kreatif terjemahan berjudul Pendeta Kuil Shiga dengan Keberahiannya.


Alam Sekitar Inspirasi Folklor Warisan Masyarakat

Untuk mendapatkan maklumat terkini, ikuti kami melalui Telegram

Kota Bharu – Folklor sebagai warisan pemikiran bangsa seharusnya diperkasakan dan kekal dinamik kerana ia digunakan oleh generasi terdahulu sebagai pendidikan budaya, juga sebahagian proses sosialisasi.

Malah, kedudukan folklor yang difahami sebagai kebudayaan kolektif yang disebarkan secara turun-temurun itu merangkumi tradisi verbal dan non verbal. Ia banyak bersumberkan alam, sesuai dengan kedudukan alam sebagai hal penting dalam kehidupan manusia.

Perihal kepentingan alam sekitar ini disentuh Mufti Kelantan, Sahibul Samahah Datuk Mohamad Shukri Mohamed dalam ucap utamanya sempena Webinar Antarabangsa Folklor Malaysia yang disiarkan secara langsung dalam Facebook Dewan Bahasa dan Pustaka, 3 Disember lalu.

Mohamad Shukri ketika membentangkan coretan ringkas mengenai kerangka pandangan Islam terhadap alam sekitar menegaskan, alam sekitar dicipta Allah SWT dan dipinjamkan kepada manusia untuk kelangsungan hidup dan perkembangan tamadun.

Justeru katanya, ia perlu dipelihara untuk kesejateraan umat.

“Kita adalah khalifah yang bertanggung jawab terhadap keharmonian dan keseimbangan alam sekitar. Jangan sampai ia dirosakkan atau didominasi bukan-bukan.

“Isu alam sekitar berkait rapat dengan fiqh kefahaman terhadap alam sekitar. Ia juga ada kaitan dengan tauhid terhadap Allah SWT yang menciptanya penuh keindahan,” katanya.

Webinar Antarabangsa Folklor Malaysia yang mengangkat tema laut, sungai dan paya itu dianjurkan bersama Pertubuhan Peradaban Melayu Malaysia Kelantan (PERADABAN) dan Persatuan Sastera Lisan Malaysia (PSLM).

Webinara ini juga turut dinaungi oleh Jawatankuasa Perpaduan Masyarakat, Kebudayaan, Warisan dan Pelancongan Negeri Kelantan, dengan kerjasama Dewan Bahasa dan Pustaka dan Institut Terjemahan dan Buku Malaysia (ITBM).

Majlis yang berlangsung pada 3 hingga 4 Disember 2021 itu dirasmikan oleh Pengerusi Jawatankuasa Perpaduan Masyarakat, Kebudayaan, Warisan dan Pelancongan Kelantan, Mejar (B) Datuk Md Anizam Abdul Rahman.

Webinar ini yang turut membabitkan peserta dari luar negara, antaranya Brunei Darussalam dan Uzbekistan yang dibuat dengan tujuan sebagai perkongsian ilmu dan menyebarluaskan pengetahuan untuk kepentingan bersama.

Sementara itu, Pengerusi PERADABAN, Datuk A. Aziz Deraman, ketika membentangkan kertas kerjanya “Folklor Melayu Cabaran dan Masa Depan” berkata, folklor sama ada verbal atau non verbal ialah warisan yang diwarisi, generasi demi generasi.

“Kekayaan warisan folklor menggambarkan akal minda masyarakat kita dan nilai keagamaan masyarakat sepanjang zaman,” katanya.

Tonton majlis perasmian dan pembentangan kertas kerja ucap utama di sini.


Konsert Jundai Nusantara Menghidupkan Pementasan Puisi Kuala Lumpur

Kuala Lumpur – Pentas kesenian Kuala Lumpur mula bernafas semula setelah lebih setahun dalam keadaan nyawa-nyawa ikan kerana terpaksa berhadapan dengan ancaman COVID-19 yang memaksa pelbagai industri ditutup dan dihentikan operasi. Industri kreatif dan kesenian merupakan antara yang terkesan dengan sekatan ini.

Pada malam Sabtu 4 Disember 2021, Konsert Jundai Nusantara berlangsung dengan gahnya di Panggung Anniversari, Kuala Lumpur, menampilkan lebih 10 artis membuat persembahan di hadapan penonton. Konsert ini merupakan satu daripada beberapa acara kesenian yang menemui khalayak awam secara fizikal sejak sekatan PKP dilonggarkan dan pelbagai sektor awam dibenarkan beroperasi dengan beberapa kawalan dan prosedur standard tertentu.

Konsert Jundai Nusantara merupakan acara anjuran bersama Universiti Pendidikan Sultan Idris, Kelab Katarsis Seni, Dewan Bandaraya Kuala Lumpur (DBKL), Galeri Shah Alam, Persatuan Penulis Nasional (PENA), Kelab Rekreasi dan Kebajikan Deklamator Malaysia (DEKMAL), Sekolah Seni Perak, Balai Seni Negara, Jurnal Kupas Seni, dan Persatuan Teater Alor Setar (PENTAS). Penganjuran bersempena Pameran Seni Antarabangsa Meraki 21, konsert ini dikemudi oleh Azerai Azmi, digahkan dengan kehadiran Datuk Bandar Kuala Lumpur, Datuk Seri Hj. Mahadi Che Ngah.

Acara ini merupakan sebuah inisiatif persembahan seni yang mengangkat dan meraikan penghayatan seni puisi dengan konsep muzikalisasi puisi. Tokoh-tokoh penyair negara, deklamator kebangsaan dan penggiat seni dan hiburan telah bergabung dan menyumbangkan suara mempersembahkan puisi melalui konsert ini.

Konsert ini membuka tirai acara dengan sebuah persembahan pembukaan oleh Shirley Idris dengan puisi “Ada” karya Allahyarham Dato’ Dr. Kemala. Umar Uzair kemudian mendendangkan persembahan lagu tema Meraki, iaitu Bertemu Di Sini yang diiringi oleh Kombo DBKL sebelum Dato’ Dr. Mohd Radzi membersembahkan puisi nukilan beliau, “Akulah Kekasih Yang Bersenjatakan Diam”.

Segmen kedua pula membawa penonton menelusuri persembahan khas karya Kenusantaraan oleh Artis Budaya DBKL dengan persembahan tarian tradisional suntikan kontemporari. Lin Haslinaz dengan puisi “Makara Sang Pencinta” pula menyusul, kemudian Umar Uzair sekali lagi muncul dengan lagu puisi ikoniknya, Cenderawasih sebelum membuat persembahan duet bersama-sama artis hiburan Amelina, membawakan lagu Seri Langkat. Amelina menutup segmen dengan dendangan indah Zapin Tujuh Purnama.

Dr. Shamsudin Othman (SEA Write Award 2019) pula ditampilkan sebagai pembuka segmen ketiga sebelum disusuli dengan lagu rakyat Lemak Manis oleh penyair Roslan Madun. Dendangan irama syair “Senja di Kuala Lumpur” karya Sasterawan Negara Dato’ Dr. Zurinah Hassan pula dideklamasikan oleh Sasterawan Negara itu sendiri, yang menutup tirai persembahan puisi setelah berlangsungnya sebuah persembahan daripada Fauziah Ahmad Daud yang membawa puisi karangannya sendiri, “Ke Mana Perginya Alamku”.

Setiap deklamator, pembuat persembahan dan penyanyi menjayakan persembahan dengan penuh impak buat penonton yang diiringi dengan dendangan permainan instrumental, sepadan dengan tema konsert – persembahan muzikalisasi puisi.

Persembahan tarian tradisional-kontemporari, persembahan muzik, lagu puisi, lagu tradisional, juga persembahan deklamasi sajak, monolog dan gurindam telah ditampilkan di atas pentas Panggung Bandaraya malam itu.

Konsert Jundai Nusantara telah berjaya menghidupkan pementasan seni dan apresiasi sastera negara, yang secara utuhnya menunjangkan harapan bahawa pementasan seni negara sedang berada dalam tangan mereka yang tinggi cita-citanya dan kuat pegangan semangatnya.


Program Apresiasi Puisi UKM Mekarkan Ilmu dan Seni

Untuk mendapatkan maklumat terkini, ikuti kami melalui Telegram

Program Apresiasi Puisi Ilmu, Seni dan Kehidupan anjuran kerjasama antara Institut Alam dan Tamadun Melayu (ATMA), Universiti Kebangsaan Malaysia (UKM), Dewan Bahasa Dan Pustaka (DBP), Persatuan Pemuisi Nasional Malaysia (PEMUISI), dan Kerabat PEMUISI, iaitu Alumni Bengkel Puisi Merdeka kali ini menjalinkan bidang ilmu dengan bidang seni dalam konsep yang santai dan menghiburkan. Acara ini diadakan bersempena dengan Majlis Konvokesyen ke-49 UKM yang menampilkan ilmuwan dan tokoh akademik, yang antara lain terdiri daripada Naib Canselor, Profesor dan Sasterawan Negara.

Program yang dirasmikan oleh Prof. Dato’ Ir. Ts. Dr. Othman Abdul Karim, Timbalan Naib Canselor, Hal-Ehwal Pelajar UKM diadakan dalam talian menerusi media sosial Dewan Bahasa dan Pustaka dan Facebook ATMA UKM pada 8 Disember lalu bermula jam 9.00 malam.

“Majlis puisi pada malam ini lebih istimewa apabila tujuan penganjurannya dikaitkan dengan matlamat untuk memekarkan seni bahasa dan sastera dalam kalangan ilmuwan.

“Memang selama ini wujud penglibatan ilmuwan dalam bidang sastera, namun jumlah yang terlibat perlu ditingkatkan dan diluaskan agar wujud kesepaduan antara bidang ilmu dengan bidang seni, dua komponen kehidupan yang tidak mungkin dapat dipisahkan untuk memenuhi erti kehidupan yang hakiki,” ujar Othman semasa memberi ucapan perasmian semalam.

Menurut beliau lagi, dikotomi atau pengasingan yang masih wujud antara bidang ilmu dengan bidang seni perlu diatasi melalui kurikulum, pendidikan formal dan juga pendidikan tidak formal, seperti kegiatan pada malam itu.

“Adunan ilmu dan seni sebagai salah satu unsur penting dalam Teras UKM sebagai universiti watan akan terus dipertahankan. Falsafah penubuhan UKM yang bersendikan ‘paduan antara iman dan ilmu’ dijadikan landasan pengisian kurikulum dan kegiatan kokurikulum universiti agar siswazah yang dilahirkan dapat menjalani kehidupan secara bersepadu dan dapat memberikan sumbangan kepada negara dengan lebih berkesan melalui penguasaan ilmu dan kemahiran yang menyeluruh,” tambah Othman lagi, sebelum beliau menutup ucapannya dengan sajak, “Dirgahayu Pejuang Watan”.

Selaku penganjur utama program yang mengetengahkan tema ilmu, seni dan kehidupan, Prof. Datuk Seri Dr. Haji Awang Sariyan, Pengarah ATMA dan Pengerusi Lembaga Pengelola DBP ketika berucap memaklumkan bahawa majlis puisi ini diadakan sebagai penghargaan kepada UKM yang menjadikan ciri-ciri watan sebagai naratif baharunya, seperti bahasa Melayu, warisan, patriotisme, dan perpaduan, bersempena dengan Majlis Konvokesyen ke-49 UKM.

Majlis Konvokesyen ke-49 UKM sudah berlangsung dari 27 November 2021 hingga 8 Disember 2021.

Dedikasi Awang terhadap UKM dapat dikesan melalui bait-bait puisinya berjudul “Mercu Suar Watan Bestari” yang beliau deklamasikan lewat malam itu. Antara petikan sajaknya adalah seperti berikut:

Dikaulah suri teladan
Dikaulah tunjang kebitaraan watan
Dikaulah madrasah tonggak harapan
Maka sekalian pemuka dan warga pilihan
di pundak kalian terletak taklif sepanjang zaman
Memugar, melestarikan madrasah besar
bernama Universiti Kebangsaan
Penyumbang globalisasi lewat kearifan watan
hasil penerokaan dan pencernaan cendekiawan terbilang
Kekal teguh jati diri
lamun di dunia tersohor berdiri.

“Puisi membawa bukan saja imej tetapi di bawahnya, ada aliran perasaan, kenangan dan kasih sayang. Maka, kita perlukan bentuk persembahan begini untuk menambah lagi alunan kata dan kasih sayang kita terhadap UKM,” ujar Sasterawan Negara Prof. Emeritus Dr. Muhammad Haji Salleh yang mempersembahkan karya beliau berjudul “Sajak untuk Shamsani”.

Sementara itu, menurut Kepten Dato’ Prof. Emeritus Dr. Hashim Yaacob pula, puisi berfungsi sebagai pembina semangat, yakin diri dan kepandaian mengucapkan kata.

“Puisi bukan untuk khayalan atau hiburan semata-mata,” tegas Hashim yang mendeklamasikan sajak “Takkan Melayu Hilang di Dunia”.

Majlis baca puisi itu juga diserikan dengan penampilan Sasterawan Negara Datuk Dr. Siti Zainon Ismail dengan sajak beliau, “Bumi Akar Kami”, dan Prof. Emeritus Dato’ Dr. Wan Hashim Wan Teh yang mempersembahkan sajak berjudul “Nyanyian”.

Sebagai rakan strategik penganjuran program apresiasi puisi kali ini, PEMUISI dan DBP masing-masing menampilkan Presiden PEMUISI, Dato’ Dr. Radzuan Ibrahim melalui persembahan puisi berjudul “Maruah” karya Wanrazuhar, dan Pengarah Jabatan Pengembangan Bahasa dan Sastera DBP, Dr. Haji Abang Padteli Abang Muhi dengan sajaknya sendiri, “Tentang Bahasa Kebangsaan Kita”.

Menyemarakkan lagi majlis pada malam itu, pentas dalam talian juga digegarkan dengan karya Awang Sariyan oleh Juara Kebangsaan Deklamasi Puisi Kemerdekaan 2013, Datin Seri Haryani Haron yang melantunkan puisi berjudul “Menuntun Si Merdeka” dan Harlym Yeo selaku pengacara bersama Norhasmanalinda Mustapa memilih karya berjudul “Payung Negara”.

Dalam kehangatan berpuisi, program majlis itu juga diadun dengan selingan persembahan seni muzik yang menarik dan memikat penonton melalui dendangan lagu puisi oleh Roslan Madun dengan karya beliau berjudul Nazam Hati Mulia dan Pengarah Pusat Kebudayaan USIM, Adiwangsa Sukma bertajuk Bunga Ros. Selain itu, penonton juga disajikan dengan persembahan puisi tradisional berjudul “Teromba Alam Terkembang Sebagai Guru” oleh Prof. Madya Dato’ Paduka Dr. Mohd Rosli Saludin, Felow Penyelidik Kanan ATMA.

Ketika menyampaikan ucapannya, Awang Sariyan berharap agar program itu dapat diteruskan sekurang-kurangnya dua bulan sekali secara lebih meluas dan berhasrat agar majlis seumpama ini dapat diteruskan di institusi pendidikan tinggi awam dan swasta yang lain agar acara sebegini dapat terus disuburkan.


Kodikologi: Sebuah Penemuan Arkeologi dalam Sejarah Dunia Manuskrip

Untuk mendapatkan maklumat terkini, ikuti kami melalui Telegram

Kewibawaan masyarakat Melayu dari sudut keilmuan, keagamaan dan kebudayaan yang telah didokumentasikan memperlihatkan kemajuan ketamadunan sejak lama dahulu. Hal ini berkembang seiring dengan penyebaran manuskrip Alam Melayu sekitar abad ke-19 Masihi.

Penghasilan manuskrip tidak sama dengan penghasilan karya moden yang dibukukan pada era kini. Tiada kesukaran untuk mendekati buku bercetak sebagai sumber maklumat jika hendak dibandingkan dengan naskhah Melayu klasik.

“Manuskrip dihasilkan dalam konteks sosiobudaya dan dunia yang sama sekali berbeza, baik dari aspek penghasilannya, penggunaan teknik dan teknologi, kaedah penulisan dan pengarangannya, fungsi, dan juga tujuan utamanya sebagai perakam ilmu tidak berubah,” ujar Profesor Dr. Muhammad Mustaqim Muhammad Zarif, Universiti Sains Islam Malaysia (USIM) dalam sesi Pembentangan Ucaptama Seminar Antarabangsa Manuskrip Melayu (SEMALU) 2021 dengan judul: “Peranan dan Kepentingan Kodikologi Dalam Pelestarian Khazanah Ilmu Manuskrip Melayu” pada 1 Disember lalu jam 10.00 pagi.

Manuskrip ialah warisan bangsa yang bernilai tinggi. Justeru, telah banyak usaha dilakukan untuk memperkenalkannya kepada khalayak pembaca, dengan menganjurkan banyak pameran supaya dapat menarik minat dalam kalangan ahli masyarakat untuk menghayati dan menghargai tinggalan khazanah bangsa. Proses pembacaan manuskrip dan memahami isi kandungannya menjadi sukar kepada kita yang hidup dalam silang masa berbeza jika hendak dibandingkan dengan orang-orang yang hidup pada era penghasilan manuskrip. Masyarakat terdahulu sudah terbiasa dengan budaya pembacaan manuskrip pada zaman tersebut.

Namun demikian, era kini menyaksikan ramai orang berputus asa dan menyerah kalah apabila hendak mengkaji manuskrip Melayu warisan asal leluhur, saat melihat naskhah tersebut kelihatan begitu asing daripada kebiasaan. Hal ini menjadi “batu penghalang” bagi masyarakat pada hari ini untuk mengkaji tinggalan sejarah silam.

Justeru, beberapa perkara penting perlu dipelajari untuk mendekati dan mengenali manuskrip atau naskhah Melayu klasik melalui strukturnya dengan tiga aspek utama, iaitu pertama, Filologi, yang menjurus kepada kajian bahasa dan struktur ayatnya atau juga dikenali sebagai kajian tekstologi. Kedua, Paleografi, iaitu kajian mengenai cabang ilmu, susur galur tulisan dan bentuknya, sama ada tulisan khat seperti nasakh serta apa-apa sahaja kaligrafi dalam tulisan Jawi, Arab, Romawi, China, India, dan lain-lain. Manakala aspek ketiga yang terpenting ialah Kodikologi, iaitu kajian terhadap bentuk fizikal naskhah dan tulisannya, serta sejarah fizikalnya. Tiga aspek ini sangat terkait rapat dalam pengkajian manuskrip Alam Melayu yang saling melengkapi.

Tradisi naskhah manuskrip terdapat dalam pelbagai tamadun dan pensejarahan sosial dunia, antaranya tamadun India, Arab, China, dan Melayu, yang menyumbangkan pelbagai tradisi manuskrip dan penghasilannya. Misalnya di Barat (Eropah, Empayar Rom) yang menghasilkan pelbagai manuskrip dan catatannya, mengikut format dari istana dan pihak gereja, baik dari segi tulisan atau bentuk penghasilan manuskrip tersebut. Manakala tradisi Arab Islam pula berfokuskan kepada jenis tulisan, ataupun dikenali sebagai Khat dan kaligrafi tertentu dengan corak hiasan berbanding kitab fizikal yang dihasilkan.

Kepelbagaian tradisi manuskrip di seluruh dunia ini terzahir daripada pelbagai cabang etimologi. Seperti di Barat, istilah “codex” yang berasal daripada bahasa Latin bermaksud buku atau kepingan kayu bertulisan manuskrip lama. Istilah “book” pula merujuk kepingan kertas atau kayu yang menjadi buku dan istilah “liber” pula bermaksud penyimpanan. Di negara Arab, istilah “kataba” bermaksud penulisan kitab, “naskhah” atau “nasakha” bermaksud penyalinan, dan “risalah” bermaksud hantar. Manakala dalam dunia Melayu, aspek etimologi terjelma melalui tulisan Jawi.

Meneliti sejarah kodikologi, kajian ini dimajukan pada tahun 1949 oleh seorang ilmuwan berbangsa Perancis bernama Alphonse Dain dalam teks kajiannya berjudul Les Manuscrits [https://www.goodreads.com/book/show/17972341-les-manuscrits] pada tahun 1949. Menurut pendapat tokoh ilmuwan bernama Maria Luisa Agati dalam “Il libro manoscritto da Oriente a Occidente: Per una codicologia comparata”, aliran kodikologi terbahagi kepada dua bahagian, iaitu stricto sensu (terhad, khusus) dan isto sensu (terbuka).

Kodikologi dilihat sebagai sebuah penemuan arkeologi dalam sejarah dunia manuskrip. Bidang ini meneliti dari mula hingga akhir sesebuah manuskrip diterbitkan, sehingga keadaannya pada zaman moden, dan kaedah pemeliharaannya di muzium, arkib, perpustakaan, serta aspek pemeliharaan manuskrip daripada rosak serta rawatan ke atas manuskrip yang rosak akibat hawa dan iklim.

Jelas Dr. Mustaqim lagi, di Malaysia khususnya, aspek filologi perlu dikaji dalam kajian yang menjurus kepada kaedah kodikologi. Kajian aspek-aspek kodikologi manuskrip di Malaysia harus menjurus kepada:

Peri penting tujuan atau objektif utama kodikologi dalam kajian manuskrip Melayu adalah untuk mengenal pasti analisis dan kaedah teknik pembuatan manuskrip, sama ada daripada kertas, daun atau kayu, kelompok identifikasi tempat penghasilan dari sudut masa dihasilkan, dan lokasi tamadun manuskrip tersebut. Segala usaha ke arah rekonstruksi sosial, ekonomi, intelektual, dan teknikal secara kajian aspek sosial bangsa dalam perkembangan ilmu pengetahuan dan tamadun sesuatu bangsa perlu dipergiat ke arah kajian manuskrip terbaik secara fizikal.

“Skop kodikologi mencakupi alat tulis seperti pen, buluh, berus, beliung, pensel, dan lain-lain, serta penggarisan susun atur dan penjilidan buku manuskrip serta identiti asal usul naskhah dan judul manuskrip. Juga meliputi sejarah naskhah manuskrip, cop mohor manuskrip dan tarikh, tanda semak, dan catatan serta sejarah koleksi (katalog), bentuk penghasilan buku dan teks manuskrip, sama ada nipis atau tebal, dakwat dan bentuk penghasilan (bahan semula jadi atau warna, dan isi dakwat daripada bahan tumbuhan), serta tulisan, simbol Jawi, Arab, kaligrafi, mahupun khat,” ujar Dr. Mustaqim.

Pada akhir pembentangan, beliau menegaskan peranan dan kepentingan kodikologi dalam pelestarian ilmu manuskrip Melayu, iaitu:

Justeru dapat disimpulkan, ilmu kodikologi ialah ilmu yang memberikan interaksi ruang, masa dan hubungan sosial tamadun ke arah melestarikan khazanah keilmuan manuskrip Alam Melayu.

SEMALU berlangsung selama dua hari bermula pada 1 hingga 2 Disember 2021. Lebih 50 kertas kerja dibentangkan dalam seminar tersebut, anjuran Pusat Penyelidikan Manuskrip Alam Melayu (PPMAM), Institut Alam dan Tamadun Melayu (ATMA), UKM dan Jabatan Bahasa Melayu, Fakulti Bahasa Moden dan Komunikasi, UPM secara dalam talian. Ucaptama aluan disampaikan oleh Pengarah ATMA, Profesor Datuk Seri Dr. Awang Sariyan, manakala ucapan perasmiannya disampaikan oleh Sasterawan Negara Profesor Emeritus Dr. Muhammad Haji Salleh. Majlis ucaptama pengerusi bersama seminar disampaikan oleh Profesor Madya Dr. Salmah Jan Noor Muhammad, Jabatan Bahasa Melayu UPM.


Bahasa dan Sastera Kebangsaan Makin Tersisih Selepas Merdeka

Untuk mendapatkan maklumat terkini, ikuti kami melalui Telegram

Kuala Lumpur – “Identiti negara sudah ‘terburai’ dan ia berlaku agak lama sehingga menyebabkan hal-hal budaya dan bahasa kelihatannya sudah ditolak ke tepi.” Begitulah kata-kata Sasterawan Negara (SN), Profesor Emeritus Dr. Muhammad Haji Salleh dalam simposium berjudul Kongres Kebudayaan Kebangsaan 1971: Sebuah Simposium Pasca-50 Tahun yang diadakan di Panggung Eksperimen, Universiti Malaya.

Acara itu dianjurkan secara bersama-sama oleh PUSAKA, Svara, CENDANA, dan Fakulti Seni Kreatif Universiti Malaya yang bertujuan untuk merenung semula konteks dan niat Kongres Kebudayaan Kebangsaan 1971.

Dalam acara yang turut menampilkan Profesor Dato’ Dr. Ahmad Murad Merican (Profesor Sejarah Sosial dan Intelektual, Institut Antarabangsa Pemikiran dan Tamadun Islam, Universiti Islam Antarabangsa Malaysia), Dr. Roslina Ismail (Timbalan Dekan Fakulti Seni Kreatif Universiti Malaya), Salehhuddin Md. Salleh (Timbalan Ketua Pengarah Jabatan Kebudayaan dan Kesenian Negara, Kementerian Pelancongan, Kesenian dan Kebudayaan), dan dimudah cara oleh Eddin Khoo, Muhammad berkata, suatu bangsa yang matang mesti mempunyai bahasa kebangsaan, tetapi di Malaysia hal itu juga sudah “terburai”. Beliau berkata, selepas merdeka, masyarakat Malaysia bersama-sama membangunkan negara dan mengambil bahagian untuk tujuan itu tetapi menjelang 1980-an, masyarakat bukan Melayu semakin menyisih daripada arus perdana.

Katanya, hal itu mungkin disebabkan hampir semua perkara di Malaysia dipolitikkan sedangkan kita seharusnya cepat matang dalam hal itu.

“Berpolitik itu boleh tetapi gunakanlah untuk memperbaiki keadaan. Pengalaman saya merantau hampir ke 70 buah negara dunia, saya merasakan negara ini cukup dan ada segala-galanya cuma kita saja melihatnya kurang dari pelbagai segi.”

“Pemikiran kita tentang budaya dan bahasa juga banyak dirosakkan oleh ahli politik menyebabkan kita masyarakat Malaysia terpisah-pisah mengikut kaum,” katanya.

Dari segi bahasa tegas Muhammad, kita masih melihat bahasa Inggeris sebagai satu-satunya bahasa yang boleh memajukan negara sedangkan banyak negara lain tidak pun menggunakan bahasa itu untuk maju, malah tegasnya, bahasa Inggeris meminjam frasa asing termasuk, daripada bahasa Melayu.

“Kita perlu nyahkan pemikiran kolonial daripada akal dan hidup kita, barulah kita boleh melihat dan berbangga dengan pencapaian kita.”

Tambahnya, disebabkan oleh kekurangan pembabitan orang bukan Melayu dalam perjuangan bahasa dan sastera, negara tidak ada pengarang bukan Melayu yang hebat. Ketika ini, hanya ada Dr. Lim Swee Tin sedangkan Malaysia memerlukan lebih ramai kerana ketiadaan mereka menyebabkan sastera kita hanya tertumpu pada pengisahan satu bangsa sahaja.

“Saya merasakan bahasa dan sastera kita sekarang berada di tahap corot dan tidak dipedulikan,” katanya.


Remaja Kini Sudah Mula Tidak Kenal Cerita Rakyat

Zafirah Zaidi memberikan reaksi terhadap kurangnya apresiasi sastera warisan dalam kalangan remaja sekolah, khususnya cerita rakyat.

Anak-anak muda ini hanya tahu menyanyikan lagu popular tersebut namun mereka tidak mengetahui cerita sebalik lirik yang ingin disampaikan oleh penulisnya.

Cerita rakyat merupakan suatu bentuk hiburan masyarakat pada zaman dahulu yang disampaikan secara lisan, sama ada dalam penceritaan berbentuk mitos, legenda, hikayat, mahupun dongeng. Ledakan arus teknologi perfileman pada masa kini perlahan-lahan menghakis tradisi penceritaan cerita rakyat masyarakat Melayu yang gah pada suatu masa dahulu. Kini, bukan sahaja siri animasi, drama televisyen mahupun filem dari Barat menjadi tontonan utama generasi muda tetapi kandungan hiburan dari Korea Selatan turut menjadi pilihan utama golongan ini. Perkara ini seharusnya tidak boleh dipandang enteng oleh semua pihak kerana dikhuatiri, cerita rakyat akan terus lenyap dan pupus dalam jiwa masyarakat sekarang.

Dalam pemerhatian saya, generasi muda yang berusia antara 12 hingga 17 tahun rata-ratanya tidak mengetahui cerita rakyat yang terkenal suatu ketika dahulu. Lihat sahaja prosa yang berbentuk cerpen moden yang digabungjalinkan dengan dongeng Pak Kaduk dalam antologi Komponen Sastera (KOMSAS) dalam buku teks tingkatan empat. Cerpen yang bertajuk “Kaduk, Ayam dan Raja” yang mengaitkan watak Pak Kaduk yang berlaga ayam dengan raja sehingga terpaksa menggadaikan harta miliknya jelas-jelas tidak diketahui oleh murid-murid pada usia 16 tahun! Begitulah reaksi remaja kini apabila ditanyakan tentang Pak Kaduk: terpinga-pinga! Guru, selaku pendidik terpaksa menceritakan semula cerita rakyat ini untuk memudahkan murid-murid memahami jalan cerita cerpen moden yang ingin diketengahkan oleh pengarang. Setelah diceritakan, barulah mereka dapat mengaitkan cerita rakyat tersebut dengan bait lirik lagu Floor 88 yang bertajuk Hutang, iaitu “Pak Kaduk gadai tanah, dia laga ayam bukan kepunyaannya”. Ketahuilah sang guru bahawa selama ini, anak-anak muda ini hanya tahu menyanyikan lagu popular tersebut namun mereka tidak mengetahui cerita sebalik lirik yang ingin disampaikan oleh penulisnya. Jelas-jelas perkara ini sungguh menyedihkan kerana kita seolah-olah membunuh hiburan yang cukup popular dan memberikan teladan buat masyarakat sejak zaman-berzaman.

Menyedari hakikat ini, saya berpandangan bahawa kita semua perlu memainkan peranan yang proaktif dalam memastikan agar cerita rakyat kita tak lapuk dek hujan, tak lekang dek panas.

Individu seni daripada industri hiburan, sama ada komposer, penulis lirik dan penyanyi boleh mempergiat elemen cerita rakyat dalam lagu sebagaimana yang diketengahkan oleh kumpulan Floor 88. Jalinan cerita rakyat yang diharmonikan dalam rentak lagu yang digemari oleh golongan remaja kini sedikit sebanyak dapat membantu masyarakat, terutamanya remaja untuk mengenali watak penting dalam cerita rakyat.

Kita juga dapat melihat kejayaan Les’ Copaque yang menempa nama pada peringkat antarabangsa melalui filem animasi Upin dan Ipin yang bertajuk Keris Siamang Tunggal. Hikayat lama dan dongeng yang dihidupkan kembali dengan nafas baharu yang lebih segar memberikan impak kepada kanak-kanak. Kejayaan pengarang mengetengahkan watak Mat Jenin, Bawang Merah, Raja Bersiung, dan Nakhoda Ragam menjadikan nama-nama tersebut tidak asing dan dititipkan kembali untuk diingati oleh masyarakat, seawal usia kanak-kanak. Jika sebelum ini, kita tidak mengetahui siapa suami Puteri Gunung Ledang, sehinggalah watak Nakhoda Ragam yang diwujudkan dalam filem animasi ini. Bukankah perkara ini merupakan suatu penghargaan kepada orang-orang tua dahulu yang memperkenalkan cerita rakyat?

Barangkali, Kementerian Pendidikan Malaysia (KPM) juga perlu bertindak agresif dengan memperkenalkan sastera hikayat lama ini dalam buku-buku teks atau buku-buku pelajaran tambahan agar menjadi pelajaran wajib bagi murid-murid sejak bangku sekolah. Sememangnya, kita tidak dapat menafikan bahawa ada usaha KPM menyerap nilai cerita rakyat dalam pelajaran di tingkatan enam melalui Sulalatus Salatin. Namun begitu, kita juga tahu bahawa tidak semua remaja yang memilih untuk melanjutkan pelajaran pada peringkat Sijil Tinggi Pelajaran Malaysia (STPM), apatha lagi melalui aliran sastera, sekali gus menjadikan sastera warisan ini hanya diketahui oleh sebilangan remaja sahaja. Setidak-tidaknya, cerita seperti Hikayat Hang Tuah, Puteri Lindungan Bulan mahupun Mahsuri menjadi cebisan ilmu yang diwajibkan kepada murid-murid tingkatan satu hingga lima.

Kita tidak juga nafikan bahawa akan timbul pertelingkahan fakta dan pandangan tokoh dalam setiap coretan hikayat dan cerita rakyat. Namun begitu, pemilihan elemen penulisan moden yang digabungjalinkan dengan cerita rakyat, seperti yang dilakukan oleh pengarang cerpen “Kaduk, Ayam dan Raja” merupakan suatu inisiatif bagi mengelakkan pertikaian pendapat antara tokoh masyarakat. Sekurang-kurangnya, kita tidak membiarkan cerita rakyat daripada terus hilang dalam dunia Melayu. Semoga usaha murni daripada pelbagai pihak dapat menggemburkan nilai estetika sastera Melayu dalam hiburan masyarakat.

Zafirah Zaidi ialah seorang guru di SMK Batu Kikir (Model Khas), Negeri Sembilan.


Objek Magis dalam Sajak T. Alias Taib

Untuk mendapatkan maklumat terkini, ikuti kami melalui Telegram

Penyajak Pui Wen Hang meneliti lima teknik persajakan T. Alias Taib.

Zainal Rashid Ahmad berpandangan bahawa sajak T. Alias Taib ialah foto yang bergerak dalam minda pembaca.

Mengikut kebiasaan, penyajak baharu suka mengemukakan penyataan langsung secara meleret. Kosa katanya bombastik dan metaforanya klise. Gaya bahasa sebegitu tidak menggalakkan pembaca berfikir secara kritis untuk merungkaikan makna yang tersirat. Dalam hal ini, ada eloknya jika kita temukan kelainan dalam sajak T. Alias Taib yang memanfaatkan objek sebagai simbol. Zainal Rashid Ahmad (2020) berpandangan bahawa sajak T. Alias Taib ialah foto yang bergerak dalam minda pembaca. Penulis ialah kamera yang merakamkan unsur-unsur yang zahir seperti rupa, riak wajah dan perbuatan. Kamera tidak sesekali akan memberitahu perasaan dan fikiran pelakon di pentas. Oleh itu, tulisan ringkas ini mengupas lima teknik yang diaplikasikan oleh T. Alias Taib yang menghidupkan objek simbolik dalam sajaknya, berdasarkan kumpulan puisi Peneka Silang Kata (Kata-Pilar, 2019).

Pertama sekali, T. Alias Taib sekadar menyenaraikan satu set objek, kemudian menerangkan ciri atau perbuatan objek tanpa menjelaskan maksud tersirat. Objek-objek tersebut mempunyai maksud simbolik atau kiasan. Hal ini mendorong pembaca meneka emosi yang terkandung dan maksud sebenarnya objek simbolik tersebut. Sebagai contoh:

          dari bangku tunggu stesen keretapi ini
          kulihat lalu lintas bak tali tak berhujung
          berangkat dan tiba berangkat dan tiba
          sewaktu kutanya mereka dari mana hendak ke mana

Dua objek simbolik telah digunakan, iaitu stesen kereta api dan peliut. Stesen kereta api selalu sesak dengan manusia. Oleh itu, stesen diumpamakan sebagai manusia yang sering bertemu dan berpisah, menimba pengalaman secara berterusan di tempat yang berbeza. Peliut pula bersifat nyaring dan menggelisahkan. Maksud tersirat peliut ialah beban hidup yang sering mendesak manusia bekerja dan mengejar masa. T. Alias Taib telah menggambarkan kegelisahan dan kesibukan hidup dengan sekadar menyenaraikan objek, seperti stesen kereta api, lalu lintas, manusia, peliut. Interaksi objek tersebut membina suasana yang mengandung emosi yang tertentu.

Selain itu, T. Alias Taib menyamakan dua buah objek yang berkongsi ciri yang sama. Kadang-kadang beliau menggunakan kata pemeri adalah dan kadang-kadang tidak. Sebagai contoh:

          balang yang bergoyang kata mereka
          adalah dirimu setengah matang

Sajak ini menyamakan objek balang dengan objek diri. Balang yang mengandung air separuh penuh dan selalu bergoyang sama seperti diri sendiri yang setengah matang dan selalu runsing.

Di samping itu, T. Alias Taib mengaplikasikan teknik personifikasi, iaitu menambahkan sifat manusia pada objek yang tidak hidup, misalnya objek itu dapat bercakap dan bergerak. Terdapat empat jenis interaksi objek dalam personifikasi T. Alias Taib, iaitu konkrit-konkrit, abstrak-abstrak dan konkrit-abstrak.

Interaksi personifikasi pertama, iaitu antara dua buah objek konkrit (konkrit-konkrit), terdapat dalam “lukisan”.

          awan dan mentari
          yang tersungkur
          ke bumi

Sajak “lukisan” menceritakan seorang kanak-kanak naif yang melukis objek alam semula jadi pada kanvas. Sajak tersebut menggunakan dua objek konkrit secara personifikasi, iaitu awan dan mentari. Kedua-dua objek dimanusiakan, iaitu “tersungkur ke bumi”. Perbuatan ini membawa konotasi negatif bahawa harapan budak-budak telah hancur.

Interaksi personifikasi yang kedua ialah abstrak-abstrak, iaitu interaksi antara dua objek abstrak, terdapat dalam sajak “menyusun kehidupan”:

          hari ini dia meratapi usianya
          yang lebur di dalam angin

Sajak “menyusun kehidupan” memperlihatkan interaksi antara dua objek abstrak, iaitu usia dan angin. Objek usia dan angin telah ditambahi ciri manusia, iaitu usia menjadi seperti serbuk yang dapat melebur, sementara angin menjadi tempat leburnya usia, membawa usia pergi, hilang tanpa jejak. Maksud tersirat sajak ini ialah orang tua yang menyesali kehidupannya.

Interaksi yang ketiga konkrit-abstrak, iaitu interaksi antara objek konkrit dengan objek abstrak, yang terdapat dalam sajak “kubentang sehelai peta”: “di atas rakit ini kukayuh kenanganku” (2019:19).

Dalam sajak ini, terdapat dua objek, iaitu rakit yang merupakan objek konkrit dan kenangan, objek abstrak. Rakit menjadi tempat “aku” mengimbau kenangan. Secara amnya, objek konkrit dan objek abstrak tidak dapat berkomunikasi kerana berada dalam ruang yang berlainan, objek konkrit berada dalam ruang maujud (alam ciptaan) dan objek abstrak lazimnya berada dalam ruang fikiran. Akan tetapi, sajak telah merapatkan dua alam ini untuk mendorong manusia meneroka lapis makna hidup yang lebih mendalam dan mesra. Teknik ini telah membuktikan bahawa manusia dan alam tidak terpisah.

Teknik yang keempat ialah pembandingan pembayang dan maksud. T. Alias Taib suka memulakan sajak dengan sesuatu keadaan yang menjadi pembayang, kemudian mendedahkan maksud yang sebenarnya dalam ayat yang seterusnya, seolah-olah menulis pantun. Teknik ini diaplikasikan dalam sajak “penyair kematian ilham”:

          ini lopak berair coklat
          sudah tiada berlari ketenteraman
          ini selembar hati pekat
          kebulur sebutir petunjuk

Dalam sajak di atas, T. Alias Taib mengemukakan objek pembayang dan ciri objek tersebut, iaitu lopak coklat yang tidak jernih lagi. Kemudian, beliau memaparkan maksud yang sebenarnya, iaitu hati pekat yang kehilangan petunjuk untuk menghasilkan sajak yang menyentuh hati. Pembayang dan maksud itu menjadi pembandingan yang menyentuh perasaan, seolah-olah kita memasuki kabus pagi, kemudian kabus itu berarak pergi dan imej gunung yang makin jelas.

Akhir sekali, T. Alias Taib mengimplementasikan teknik mempertentangkan dua keadaan. Pertentangan dua keadaan dapat memberikan kesan emosi yang kuat. Teknik ini digunakan dalam sajak “di akuarium pulau pinang” yang berikut:

          ada sebuah dunia
          kesukaan anak itu
          bebas dan lepas
          di padang terbuka
          ada sebuah dunia
          kebencian ikan itu
          lemas dan terbatas
          di lautan tertutup.

Dalam sajak “di akuarium pulau pinang”, frasa kesukaan anak itu bertentangan dengan kebencian ikan itu, sementara frasa bebas dan lepas bertentangan dengan lemas dan terbatas. Penyair menceritakan suasana positif tentang seorang anak yang berlari bebas di padang terbuka. Kemudian, penyair mempertentangkan suasana positif itu dengan suasana negatif tentang seekor ikan yang terkurung di dalam ruang terhad akuarium. Pembaca mula-mula membawa perasaan ringan dan bebas di padang, kemudian disogok dengan tekanan dikurung di dalam bekas yang terhad ruangnya. Pertentangan yang sedemikian menegaskan suasana negatif, iaitu kederitaan ikan apabila kebebasannya di laut sudah diragut.

Sebagai kesimpulan, T. Alias Taib suka menggunakan objek sebagai simbol yang membawa maksud kiasan. Objek simbol dihidupkan dan digerakkan dengan pelbagai teknik. Teknik yang paling kerap digunakan ialah teknik personifikasi, diikuti teknik menyenaraikan objek tanpa menyatakan maksud tersirat, menyamakan sebuah objek dengan objek lain, membandingkan pembayang dan maksud, dan akhir sekali pertentangan dua keadaan. Secara tuntas, seseorang penyajak dapat menjimatkan kata-kata dengan menjadi kamera bahasa badan yang lebih realistik dan mengharukan.

Kumpulan puisi Peneka Silang Kata boleh dibeli di sini.

Pui Wen Hang ialah seorang guru yang turut mengarang sajak. Beliau kini menetap di Kuantan, Pahang.


Puisi Panorama Kehidupan 15.0 Julang Puisi Tradisional

Untuk mendapatkan maklumat terkini, ikuti kami melalui Telegram

Puisi tradisional Melayu dijulang oleh sekumpulan peminat puisi dari Malaysia, Singapura, China, dan Australia dalam program Deklamasi Puisi Panorama Kehidupan 15.0 anjuran kerjasama antara Pusat Budaya dan Seni, Universiti Utara Malaysia (UUM), Persatuan Pemuisi Nasional Malaysia (PEMUISI), Alumni Bengkel Puisi Merdeka, dan Dewan Bahasa dan Pustaka (DBP).

Program itu dipancarkan secara dalam talian melalui pelantar Zoom ke Facebook Pemuisi Berkarya, Pusat Budaya UUM, dan DBP pada 12 Disember lalu. Program menampilkan 24 persembahan dalam bentuk puisi tradisional, seperti syair, pantun, gurindam, nazam, seloka, serta lagu rakyat, termasuk persembahan wayang kulit dan lagu puisi. Slot puisi moden seperti deklamasi sajak juga diselitkan sebagai dedikasi, khususnya untuk para mahasiswa UUM.

Persembahan slot puisi moden didahului dengan persembahan istimewa daripada budayawan dan mantan Naib Canselor Universiti Malaya, Kapten Dato’ Prof. Emeritus Dr. Hashim Yaacob yang melantunkan puisinya berjudul “Masih Tajamkah Mata Kerismu” dengan pesanan berikut, “Pesan guru tua/Jangan persia ilmu di dada bila di menara.”

“Puisi ini mengisahkan penuntutan ilmu oleh seorang murid yang berfokus pada integriti, kejujuran dan akhlak sebagai bekal untuk kehidupan, khasnya kalau nanti jadi pemimpin. Guru yang mengajarnya berharap muridnya itu akan berintegriti, jujur dan berakhlak mulia. Maka ditauliahkan muridnya itu,” jelas Hashim tentang pilihan puisi persembahannya itu yang dituju khusus untuk para mahasiswa.

Slot tersebut diikuti oleh persembahan puisi berjudul “Ingatan Pada Suatu Kasih Yang Tak Jadi” karya Zurinah Hassan oleh Zamri Aminuddin, alumni UUM, dan diteruskan dengan persembahan para mahasiswa UUM, Noradila Amirah [email protected], “Suatu Kehidupan Dunia”; Nur Nabilahhanis Binti Razali, “Mengenal Erti Sebuah Kehidupan”; Nurulhusna Aliyanisa, “Diri”; Mohamad Rizwan Abd Rahim, “Sajak Perantau”; dan Wan Nor Nadia Wan Dapat, “Renungan Keheningan Malam”. Manakala Raja Nurul Farhana mendendangkan puisi tradisional berjudul “Syair Perahu” karya Hamzah Fansuri sebagai pembuka gelanggang.

“Kenalilah puisi tradisi kerana puisi tradisi ialah akar kita. Dah kenal puisi tradisi, kita tahu kita punya akar yang besar dan kukuh, dan kita sepatutnya jadi pohon yang rimbun dan teguh,” nasihat Sasterawan Negara wanita pertama Malaysia, Dato’ Dr. Zurinah Hassan yang turut menggemilangkan program dengan persembahan puisi beliau berjudul “Syair Kuala Lumpur”.

“Seloka Pak Kaduk” menjadi pilihan pendeklamasi dan penulis kelahiran Kelantan tersohor, Dr. Lim Swee Tin dan pensyarah Sichuan International Studies University, China, Hanna Aleesya. Dengan bimbingan dan didikan Hanna, beliau juga menampilkan dua orang warganegara China, Zhang Wan’er dan Li Kecheng mendedikasikan lagu rakyat yang pernah dipopularkan oleh Roslan Madun, tulisan T. Alias Taib, Lemak Manis.

Manakala para pelayar juga terpesona dengan kemerduan suara Juara Dendangan Syair Antarabangsa 2019, Dr. Shafa’atussara Silahudin yang mengalunkan “Gurindam Fasal Keenam” karangan Raja Ali Haji.

Lagu rakyat dan lagu puisi juga menjadi pilihan ramai peserta untuk program itu. Antaranya termasuklah persembahan daripada Presiden PEMUISI, Dato’ Dr. Radzuan Ibrahim yang mendendangkan Zapin Watak, lagu dan lirik nukilan Wanrazuhar. Dekan Tari ASWARA dan Adiguru CENDANA, Zamzuriah Zahari, menghiburkan khalayak pelayar Facebook dengan tarian dan lagu Anak Ayam. Kumpulan penggiat seni sastera dari Terengganu yang terdiri daripada Pui Tiong [email protected] Abdullah, Sharifah Shakira Tuan Mansor dan Radzilah Mohd Zain, mempersembahkan pantun dan lagu rakyat Terengganu, Inang Rodat. Dari luar negara, program kali ini mengetengahkan lagu Peranakan dari Melbourne, Australia berjudul Di Kebun Bunga oleh Margaret De Silva, manakala pasangan suami isteri dari Singapura, Sam Sumardi dan Ratnasam Sib II, mempersembahkan lagu puisi Syair Bangkitlah Kita karya Ratnasam Sib II.

“Nazam Luruh Corona” yang dihasilkan ketika dalam keadaan kuarantin akibat wabak COVID-19 dendangan dan karangan Galuh Cendra Kirana meruntunkan jiwa penonton dengan gemeresik vokal dan bait-bait puisi yang indah. Alunan syair “Jasa Guru” irama Tok Kenali, Cikgu Norliza Salim dari Sekolah Kebangsaan LKTP Linggiu, Kota Tinggi, Johor juga menyerikan program itu di samping persembahan unik paduan wayang kulit dan seloka “Pesanan Ayah” oleh Rusdi MN dari Sibu. Persembahan pantun pula disampaikan oleh Mohd Rizal Ismail yang berjudul “Integriti” dan Ratu Rugu Rugu bertajuk “Nasihat Kehidupan”.

Melalui segmen bual bicara yang dinamakan Canai Puisi, program itu menampilkan aktivis sastera budaya dan Penyair Nusantara, Roslan Madun yang berkongsi ilmu tentang “Puisi Tradisional: Apa Yang Tersirat”.

Roslan menjelaskan, puisi tradisional ialah sastera komunikasi yang menyelitkan unsur-unsur pengajaran yang berkaitan nilai-nilai disiplin, hukum-hakam tentang Islam dengan strategi dan kiasan untuk meraih kejayaan dalam hidup.

“Ia wajar dikembangkan dari satu generasi ke generasi yang lain, dan saya yakin puisi tradisional tidak akan hilang selagi usia bumi masih ada,” tegas Roslan.

Menurutnya lagi, puisi ialah jambatan kasih sayang yang wajar diakrabi khalayak dalam kalangan orang muda agar lahir rasa memiliki, sekali gus puisi akan dijulang ke tahap yang lebih gemilang.

Segmen bual bicara itu diacarakan oleh Pengarah Pusat Budaya dan Seni UUM, Asmawiza Haji Hussin. Majlis dikemudi oleh pengacara gandingan Harlym Yeo dan Prof. Madya Dr. Nor Hasimah Ismail.

Deklamasi Puisi Panorama Kehidupan 16.0 edisi bulan Januari pula dijangka akan bersiaran pada 1 Januari 2022, Sabtu, 9.00 malam. Acara tersebut bakal menampilkan mantan Ketua Pengarah DBP, Dato’ A. Aziz Deraman dengan judul “Seni Puisi Pada Era Moden”.